(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΜΑ΄

Δευτέρα 7 Δεκεμβρίου 2015

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας των Βουλευτών κ.κ. Μ. Αντωνίου, Χ. Κέλλα, Γ. Κεφαλογιάννη και Γ. Κουμουτσάκου, σελ.
3. Ανακοινώνεται ότι τη συνεδρίαση παρακολουθούν μαθητές από το Γυμνάσιο Κουτσουρά Λασιθίου, σελ.
4. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Κατάθεση αναφορών, σελ.
2. Συζήτηση επικαίρων ερωτήσεων:
 α) Προς τον Υπουργό Υγείας:
 i. σχετικά με τα ζητήματα λειτουργίας των Κέντρων Υγείας και των αποκεντρωμένων μονάδων Πρωτοβάθμιας Φροντίδας Υγείας του Νομού Σάμου, σελ.
 ii. σχετικά με την απόφαση της Διοίκησης του ΟΚΑΝΑ να διακοπεί η λειτουργία των μονάδων μεθαδόνης κατά τη διάρκεια του Σαββατοκύριακου, σελ.
 β) Προς τον Υπουργό Υποδομών, Μεταφορών και Δικτύων, σχετικά με τον αναπτυξιακό σχεδιασμό για το Νομό Δράμας, σελ.
 γ) Προς τον Υπουργό Περιβάλλοντος και Ενέργειας, σχετικά με τις καθυστερήσεις στην απόδοση του ειδικού τέλους παραγωγής αιολικών σταθμών στους δικαιούχους οικιακούς καταναλωτές των ορεινών κοινοτήτων της Αργολίδας, σελ.
 δ) Προς τον Υπουργό Οικονομίας, Ανάπτυξης και Τουρισμού:
 i. σχετικά με το σχεδιασμό ως προς την εξυγίανση των επενδύσεων που προβλέπονται στους αναπτυξιακούς νόμους και την παράταση της προθεσμίας υλοποίησης των επενδύσεων που εκκρεμούν, σελ.
 ii. σχετικά με τον κίνδυνο δυσμενών οικονομικών περιουσιακών συνεπειών σε βάρος οφειλετών στεγαστικών δανείων κύριας κατοικίας σε περίπτωση της μερικής κάλυψης από το ελληνικό Δημόσιο του ποσού της μηνιαίας καταβολής του, σελ.

Γ. ΝΟΜΟΘΕΤΙΚΗ ΕΡΓΑΣΙΑ
Κατάθεση Εκθέσεως Διαρκούς Επιτροπής:

H Διαρκής Επιτροπή Εθνικής Άμυνας και Εξωτερικών Υποθέσεων καταθέτει την Έκθεσή της στο σχέδιο νόμου του Υπουργείου Εξωτερικών: «Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης της Αυστραλίας για τη ρύθμιση θεμάτων σχετικών με θεωρήσεις εισόδου για την κινητικότητα των νέων (Work and Holiday Visa)», σελ.

ΠΡΟΕΔΡΕΥΩΝ

ΚΡΕΜΑΣΤΙΝΟΣ Δ. , σελ.

ΟΜΙΛΗΤΕΣ

Α. Επί διαδικαστικού θέματος:
ΚΡΕΜΑΣΤΙΝΟΣ Δ. , σελ.

Β. Επί των επικαίρων ερωτήσεων:
ΓΚΙΟΚΑΣ Ι. , σελ.
ΚΑΡΡΑΣ Γ. , σελ.
ΚΡΕΜΑΣΤΙΝΟΣ Δ. , σελ.
ΚΥΡΙΑΖΙΔΗΣ Δ. , σελ.
ΚΩΝΣΤΑΝΤΙΝΟΠΟΥΛΟΣ Ο. , σελ.
ΜΑΝΙΑΤΗΣ Ι. , σελ.
ΞΑΝΘΟΣ Α. , σελ.
ΣΓΟΥΡΙΔΗΣ Π. , σελ.
ΣΕΒΑΣΤΑΚΗΣ Δ. , σελ.
ΣΚΟΥΡΛΕΤΗΣ Π. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΜΑ΄

Δευτέρα 7 Δεκεμβρίου 2015

Αθήνα, σήμερα στις 7 Δεκεμβρίου 2015, ημέρα Δευτέρα και ώρα 18.05΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του ΣΤ΄ Αντιπροέδρου αυτής κ. **ΔΗΜΗΤΡΙΟΥ ΚΡΕΜΑΣΤΙΝΟΥ**.

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 5-12-2015 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά των ΛΕ΄, ΛΣΤ΄, ΛΖ΄, ΛΗ΄, ΛΘ΄ και Μ΄ συνεδριάσεών του, της Τρίτης 1ης Δεκεμβρίου 2015 (πρωί και απόγευμα), της Τετάρτης 2 Δεκεμβρίου 2015, της Πέμπτης 3 Δεκεμβρίου 2015, της Παρασκευής 4 Δεκεμβρίου 2015 και του Σαββάτου 5 Δεκεμβρίου 2015, στις οποίες περιλαμβάνεται η συζήτηση και ψήφιση του κρατικού προϋπολογισμού οικονομικού έτους 2016).

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Ιωάννη Κεφαλογιάννη, Βουλευτή Ρεθύμνου, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να καταχωριστούν οι αναφορές σελ. **2α**)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να καταχωριστούν οι απαντήσεις υπουργών σελ. **2β**)

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, ολοκληρώθηκε η ανακοίνωση των αναφορών.

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Θα συζητηθεί η πρώτη με αριθμό 235/1-12-2015 επίκαιρη ερώτηση πρώτου κύκλου του Βουλευτή Σάμου του Συνασπισμού Ριζοσπαστικής Αριστεράς κ. Δημητρίου Σεβαστάκη προς τον Υπουργό Υγείας, σχετικά με τα ζητήματα λειτουργίας των κέντρων υγείας και των αποκεντρωμένων μονάδων πρωτοβάθμιας φροντίδας υγείας του Νομού Σάμου.

Κύριε Σεβαστάκη, έχετε τον λόγο.

**ΔΗΜΗΤΡΙΟΣ ΣΕΒΑΣΤΑΚΗΣ:** Θέλω να σας ευχαριστήσω, κύριε Υπουργέ, που έρχεστε να απαντήσετε στην επίκαιρη ερώτηση. Επίσης, αν το συνδέσω με την απάντηση που μου δώσατε στην ερώτηση για τα πολυδύναμα ιατρεία των Φούρνων, δείχνει, τουλάχιστον, μια κοινοβουλευτική επιμέλεια.

Εδώ και μερικούς μήνες το Κέντρο Υγείας Καρλοβασίου όπως και το Κέντρο Υγείας Ευδήλου αντιμετωπίζουν πολύ μεγάλα διοικητικά προβλήματα, επειδή κατά τη γνώμη μου, σχετίζονται με υπερκείμενη αρχή, τη 2η ΔΥΠΕ, η οποία είναι τεράστια, αχανής και φαίνεται ότι έχει πρόβλημα ελέγχου των περιοχών με τις οποίες είναι επιφορτισμένη.

Υπάρχουν προβλήματα στην τροφοδοσία, με υλικό ή καύσιμα, των ασθενοφόρων, υπάρχουν προβλήματα στις υπερωρίες του προσωπικού, του ιατρικού, διοικητικού και υπόλοιπου νοσηλευτικού προσωπικού, υπάρχουν προβλήματα με τις πληρωμές των εφημεριών, παρ’ όλο που το Υπουργείο έχει πιστώσει στους λογαριασμούς της ΔΥΠΕ τα αντίστοιχα ποσά.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Αυτή η συνολική αναταραχή προστίθεται στα ήδη υπάρχοντα προβλήματα από την εκπτώχευση των κοινωνικών δομών στην Ελλάδα.

Το ερώτημα, λοιπόν, που σας υποβάλλω είναι. Με ποιον τρόπο μπορεί νομοθετικά αυτή η κατάσταση να βελτιωθεί;

**ΠΡΟΕΔΡΕΥΩΝ (Δημήτριος Κρεμαστινός):** Ο Υπουργός Υγείας κ. Ξανθός έχει τον λόγο για να απαντήσει.

**ΑΝΔΡΕΑΣ ΞΑΝΘΟΣ (Υπουργός Υγείας):** Αγαπητέ συνάδελφε, η κατάσταση που περιγράφετε, όσον αφορά την περιοχή σας, και στον τομέα της πρωτοβάθμιας φροντίδας νομίζω ότι συνάδει με τη γενική εικόνα υποβάθμισης των υπηρεσιών σε όλη τη χώρα. Απλώς, αυτήν τη χρονιά η αλήθεια είναι ότι και από άποψη κοινοβουλευτικού ελέγχου περισσότερο επικεντρωθήκαμε στην προσπάθεια να επιλυθούν τα προβλήματα των νοσοκομείων, τα οποία ήταν πολύ οξυμμένα και ενδεχομένως δεν δόθηκε το ιδιαίτερο βάρος που έπρεπε στην πρωτοβάθμια φροντίδα.

Θέλουμε η επόμενη χρονιά να είναι μια χρονιά στην οποία θα υπάρξει μια σοβαρή παρέμβαση στον τομέα της πρωτοβάθμιας φροντίδας υγείας και νομοθετική. Πιστεύω ότι θα είμαστε σε θέση μέσα στο πρώτο τρίμηνο του 2016 να παρουσιάσουμε μια νομοθετική πρωτοβουλία για το κομμάτι της αναδιοργάνωσης της πρωτοβάθμιας φροντίδας υγείας. Πιστεύω ότι θα είμαστε έτοιμοι μέσα στον Δεκέμβριο να δώσουμε ένα γενικό περίγραμμα για το πώς θέλουμε να κινηθούν τα πράγματα, ποιες είναι οι γενικές κατευθύνσεις των αλλαγών που χρειάζεται να γίνουν και κυρίως πώς θα υπάρξει μία αισθητή αναβάθμιση της σημερινής λειτουργίας των δομών της πρωτοβάθμιας φροντίδας είτε αυτό αφορά την επαρχία, δηλαδή κέντρα υγείας αγροτικού τύπου είτε τα αστικά κέντρα, δηλαδή τις σημερινές δομές του ΠΕΔΥ.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υπουργού)

Όντως, υπάρχουν πολύ σοβαρά διοικητικά προβλήματα, τα οποία οφείλονται στο γεγονός ότι από 1-1-2015 οι ΥΠΕ της χώρας εκλήθησαν να υποστηρίξουν διοικητικά κέντρα υγείας κατεσπαρμένα σε όλη τη χώρα και ιδιαίτερα η 2η ΥΠΕ, η οποία ξέρουμε ότι έχει στην ευθύνη της εκατοντάδες δομές, καλύπτει πρακτικά όλο το Αιγαίο, από τη Λήμνο μέχρι το Καστελλόριζο, τις Κυκλάδες, και βεβαίως πάρα πολύ μεγάλα νοσοκομεία του Πειραιά.

Νομίζω ότι όσον αφορά αυτήν την ΥΠΕ, όπως και την 6η ΥΠΕ που καλύπτει περίπου όλη τη δυτική Ελλάδα, χρειάζεται πολύ γρήγορα να πάμε σε μια χωροταξική ανασυγκρότησή τους –κάτι που είναι στην πρόθεσή μας-, έτσι ώστε να υπάρχει ένας καλύτερος επιτελικός πολιτικός έλεγχος της λειτουργίας των δομών και να λύνονται τέτοιου τύπου προβλήματα που οφείλονται καθαρά σε διοικητική ανεπάρκεια με τη σημερινή στελέχωση και των ΥΠΕ και των νοσοκομείων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Όντως ενώ έχουν δοθεί χρήματα από το Υπουργείο, έχουν πιστωθεί στους λογαριασμούς και των νοσοκομείων και των ΥΠΕ από τις αρχές του Οκτώβρη και αφορούσαν τις πληρωμές και του τρίτου τριμήνου του 2015, είναι τραγικό να υπάρχουν ακόμα απλήρωτοι εργαζόμενοι είτε σε νοσοκομεία είτε σε κέντρα υγείας, ακόμα και για το δεύτερο τρίμηνο. Θεωρούμε ότι πραγματικά αυτό βάζει σε δοκιμασία σήμερα όλη την αξιοπιστία του διοικητικού συστήματος στο ΕΣΥ και οφείλουμε πολύ γρήγορα να προχωρήσουμε σε αλλαγές που να βελτιώνουν αυτήν την κατάσταση.

Αυτές τις μέρες επίσης, πιστώνονται στους λογαριασμούς των νοσοκομείων τα χρήματα για το τελευταίο τρίμηνο του 2015, με την ελπίδα ότι θα μπορέσουμε πριν τις γιορτές, να πληρώσουμε τον Οκτώβριο και τον Νοέμβριο εφημερίες των γιατρών και υπερωρίες του λοιπού προσωπικού.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Υπουργού)

Τελειώνω, κύριε Πρόεδρε.

Σε μια περίοδο που υπάρχουν σοβαρά προβλήματα στελέχωσης και στα νοσοκομεία και στην πρωτοβάθμια φροντίδα, θεωρούμε αν μη τι άλλο ότι τα βασικά θέματα της καθημερινότητας, του εφοδιασμού των νοσοκομείων, της επάρκειας σε υλικά, σε καύσιμα και τέλος πάντων στη στοιχειώδη διοικητική λειτουργία των νοσοκομείων πρέπει να είναι απολύτως διασφαλισμένα.

Όσον αφορά την εικόνα των δομών της πρωτοβάθμιας φροντίδας στο νησί σας, θα πω περισσότερα στη δευτερολογία μου.

Πάντως, η ουσία είναι πως νομίζω ότι η πρωτοβάθμια φροντίδα, χρειάζεται μια πολύ σημαντική στήριξη στη χώρα μας. Είναι ένας πολύ κρίσιμος τομέας που αποτελεί φίλτρο και για την αυξημένη προσέλευση στα νοσοκομεία αυτήν την περίοδο, σε μια περίοδο δηλαδή που έχουν αποδιαρθρωθεί οι δημόσιες δομές και ο κόσμος δεν έχει τη δυνατότητα, όπως παλιά, να απευθύνεται στον ιδιωτικό τομέα.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Τον λόγο έχει ο κ. Σεβαστάκης για τρία λεπτά.

**ΔΗΜΗΤΡΙΟΣ ΣΕΒΑΣΤΑΚΗΣ:** Κύριε Υπουργέ, θα ήθελα να σας επισημάνω τα εξής: Τα παραστατικά των εξόδων που έχουν σταλεί από τον Ιούνιο παρελήφθησαν τώρα στις 2 Δεκεμβρίου. Και αυτό, όπως και τα προηγούμενα που ανέφερα, όπως το ότι οι εργαζόμενοι στα κέντρα υγείας είναι απλήρωτοι από την αρχή του έτους -δεν έχουν πληρωθεί ούτε το πρώτο τρίμηνο και μέχρι στιγμής πληρώθηκαν μόνο οι εφημερίες των γιατρών για το πρώτο τρίμηνο- δείχνουν ότι υπάρχει ένα πρόβλημα επικοινωνίας. Και παρ’ όλο που υπάρχει η πολιτική διάθεση από την προϊστάμενη αρχή των ΥΠΕ, φαίνεται ότι υπάρχει ένα δομικό πρόβλημα επικοινωνίας των δομών με την εποπτεύουσα και υπερκείμενη αρχή.

Δεύτερον, είναι πολυτελές το να έχεις ένα διοικητικό ελάττωμα το οποίο να γίνεται πολιτικό πρόβλημα. Να φαίνεται, δηλαδή, ως ελάττωμα της βούλησης μιας κυβέρνησης, ενώ είναι καθαρά πρόβλημα διοίκησης, δομής, φόρμας.

Νομίζω ότι πέρα από το γεγονός ότι το αγαθό της υγείας δεν απλώνεται –και είναι πολύ σημαντικό ότι ειδικά στα νησιά της απομόνωσης και της γεωμορφολογικής δυσκολίας οι πρωτοβάθμιες δομές υγείας είναι πολύτιμο φίλτρο- ειδικά σ’ αυτή τη συνθήκη που υπάρχει μια κοινωνική ευθραυστότητα, είναι πολύ σημαντικό να μην υπάρχουν αυτές οι πολιτικές σπατάλες, κύριε Υπουργέ.

**ΠΡΟΕΔΡΕΥΩΝ (Δημήτριος Κρεμαστινός):** Ορίστε, κύριε Υπουργέ, έχετε τον λόγο.

**ΑΝΔΡΕΑΣ ΞΑΝΘΟΣ (Υπουργός Υγείας):** Θα συμφωνήσω απολύτως.

Πραγματικά θεωρούμε ότι είναι πολύ σοβαρό πολιτικό πρόβλημα σήμερα, όταν είναι γνωστή και δηλωμένη η πολιτική βούληση να στηριχθεί κατά προτεραιότητα η δημόσια περίθαλψη στην πατρίδα μας αυτόν τον καιρό κι όταν γίνονται προσπάθειες -με τους περιορισμένους πόρους που μπορούμε να διαθέσουμε αυτήν την περίοδο- να ενισχυθούν οι δημόσιες δομές, το να υπάρχει μια τέτοιου τύπου –ας πούμε- ανεπάρκεια διοικητική, η οποία εκθέτει και το Υπουργείο, εκθέτει την πολιτεία απέναντι στους εργαζόμενους που δουλεύουν κάτω από αντίξοες συνθήκες και που οφείλουμε εμείς ως πολιτεία να είμαστε στοιχειωδώς εντάξει στις υποχρεώσεις μας απέναντί τους, αλλά νομίζω ότι προσβάλλει και την αξιοπρέπεια των πολιτών, πάρα πολλές φορές, επειδή οι ίδιοι είναι το υποκείμενο –ας πούμε- αυτής της ταλαιπωρίας και της δυσλειτουργίας.

Εκτός από τη μεταρρύθμιση στην πρωτοβάθμια φροντίδα, εκκρεμεί και μια μεταρρύθμιση στη διοίκηση του συστήματος. Θα την κάνουμε με σχεδιασμένο τρόπο, με καλά μελετημένες κινήσεις, θα ξαναδούμε όλη την χωροταξία των ΥΠΕ, θα κάνουμε τις διορθωτικές κινήσεις όπου χρειάζεται, για να υπάρξει ένας καλύτερος έλεγχος, μια καλύτερη επιτελική λειτουργία. Οι ΥΠΕ πρέπει να αναβαθμίσουν τον πολιτικό τους ρόλο και όχι απλώς να είναι μια ενδιάμεση γραφειοκρατία μεταξύ των εποπτευόμενων μονάδων και του Υπουργείου και έχουμε δώσει την εντολή στις ΥΠΕ αυτήν την περίοδο -επειδή είμαστε και σε μια φάση διοικητικών αλλαγών- να ενισχύσουν την παρουσία τους, να παρεμβαίνουν έγκαιρα στα προβλήματα, να μην αφήνουν να διογκώνονται τέτοιου τύπου δυσλειτουργίες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Όσον αφορά το ανθρώπινο δυναμικό, παρότι δεν αναφερθήκατε σε αυτό, οφείλω να αναφέρω ότι στην τελευταία προκήρυξη μόνιμου προσωπικού, την γνωστή προκήρυξη 5Κ του 2015 έχουν προβλεφθεί δύο θέσεις για το Κέντρο Υγείας Καρλοβασίου, νοσηλευτών και παρασκευαστών, και δύο θέσεις για το Κέντρο Υγείας Ευδήλου και έχουν ζητηθεί άλλες δύο συν δύο θέσεις γιατρών και λοιπού προσωπικού, που θα συμπεριληφθούν στην προκήρυξη των δύο χιλιάδων τετρακοσίων σαράντα θέσεων που πιστεύουμε ότι θα είμαστε σε θέση στις αρχές του 2016 να προχωρήσουμε.

Το μεγάλο πρόβλημα για αυτές τις περιοχές, αγαπητέ συνάδελφε, ξέρετε ότι είναι το ότι, δυστυχώς, δεν υπάρχουν ισχυρά κίνητρα προσέλκυσης, ιδιαίτερα για το ιατρικό δυναμικό. Είμαστε σε μια προσπάθεια αναζήτησης τέτοιων κινήτρων. Στο προσεχές νομοσχέδιο που θα φέρει η Κυβέρνηση θα υπάρχουν τέτοιες παρεμβάσεις ενίσχυσης των κινήτρων προσέλκυσης. Παρότι έχουμε κάνει συνεργασία και με τις περιφέρειες ώστε να υπάρξουν ειδικά κίνητρα για τους επικουρικούς και τους αγροτικούς γιατρούς που καλύπτουν αυτές τις περιοχές, δεν λειτουργούν πάντα αυτά, πέραν όσων προβλέπει ο χαρακτηρισμός μιας περιοχής ως άγονης, όπως είναι η Σάμος. Νομίζω ότι θα πρέπει να καταβάλλουμε συνολικά μια πολύ μεγάλη προσπάθεια σαν χώρα, για να πείσουμε τους νέους μας γιατρούς, τους νέους μας επιστήμονες ότι μπορούν σε αυτόν τον τόπο να έχουν αξιοπρεπή επαγγελματική προοπτική και να μείνουν στη χώρα τους για να προσφέρουν τις πολύτιμες υπηρεσίες τους στους ανθρώπους που τις έχουν ανάγκη.

**ΠΡΟΕΔΡΕΥΩΝ (Δημήτριος Κρεμαστινός):** Σας ευχαριστώ, κύριε Ξανθέ.

Έχω την τιμή να ανακοινώσω προς το Σώμα ότι η Διαρκής Επιτροπή Εθνικής Άμυνας και Εξωτερικών Υποθέσεων καταθέτει την έκθεσή της στο σχέδιο νόμου του Υπουργείου Εξωτερικών: «Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης της Αυστραλίας για τη ρύθμιση θεμάτων σχετικών με θεωρήσεις εισόδου για την κινητικότητα των νέων (Work and Holiday Visa)».

Επίσης, θα ήθελα να ανακοινώσω ότι μια σειρά επικαίρων ερωτήσεων δεν θα απαντηθούν, λόγω κωλύματος των αρμοδίων Υπουργών. Και επίσης, μια ερώτηση δεν θα απαντηθεί λόγω του ότι υποβάλλεται σε λάθος Υπουργείο.

Ειδικότερα, η πέμπτη με αριθμό 226/27-11-2015 επίκαιρη ερώτηση πρώτου κύκλου του Βουλευτή Αχαΐας του Ποταμιού κ. Ιάσονα Φωτήλα προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την βιωσιμότητα του θεραπευτικού – Παιδαγωγικού Κέντρου ΑΜΕΑ «Μέριμνα» στην Πάτρα δεν θα συζητηθεί λόγω αναρμοδιότητος και διαγράφεται.

Επίσης, δεν θα συζητηθούν εννέα ερωτήσεις λόγω κωλύματος των αρμόδιων Υπουργών. Βέβαια, η επιτροπή της Διάσκεψης των Προέδρων έχει αποφασίσει να γνωστοποιούν οι Υπουργοί στον Πρόεδρο της Βουλής το κώλυμά τους, για να μην ακούει ο κόσμος από τηλεοράσεως ότι δεν απαντούν οι Υπουργοί. Οι Υπουργοί, βεβαίως, μπορεί να έχουν κωλύματα, αλλά πρέπει τα κωλύματα αυτά να γνωστοποιούνται στον Πρόεδρο της Βουλής.

Οι ερωτήσεις, που δεν θα συζητηθούν λόγω κωλύματος των αρμόδιων Υπουργών και διαγράφονται είναι οι εξής:

Η έκτη με αριθμό 232/30-11-2015 επίκαιρη ερώτηση πρώτου κύκλου του Βουλευτή Β΄ Πειραιά των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομικών, σχετικά με την καθυστέρηση της χορήγησης του επιδόματος πετρελαίου.

Η έβδομη με αριθμό 225/26-11-2015 επίκαιρη ερώτηση πρώτου κύκλου της Βουλευτού Β΄ Πειραιά της Ένωσης Κεντρώων κ. Θεοδώρας Μεγαλοοικονόμου προς τον Υπουργό Παιδείας, Έρευνας και Θρησκευμάτων, σχετικά με τη λήψη μέτρων για την άμεση κάλυψη των κενών της Πρωτοβάθμιας και Δευτεροβάθμιας εκπαίδευσης στο Δήμο Σαρωνικού.

Η πρώτη με αριθμό 236/1-12-2015 επίκαιρη ερώτηση δευτέρου κύκλου της Βουλευτού Β΄ Πειραιά του Συνασπισμού Ριζοσπαστικής Αριστεράς κ. Ειρήνης Κασιμάτη προς τον Υπουργό Ναυτιλίας και Νησιωτικής Πολιτικής, σχετικά με την εξαίρεση του Πορθμείου Περάματος – Σαλαμίνας από τη σύμβαση παραχώρησης του ελληνικού δημοσίου προς τον ΟΛΠ.

Η δεύτερη με αριθμό 229/27-11-2015 επίκαιρη ερώτηση δευτέρου κύκλου του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Υγείας,σχετικά με την αντιμετώπιση των προβλημάτων στη λειτουργία του Νοσοκομείου Διδυμοτείχου.

Η τέταρτη με αριθμό 238/1-12-2015 επίκαιρη ερώτηση δευτέρου κύκλου του Βουλευτή Ηρακλείου του Κομμουνιστικού Κόμματος Ελλάδος κ. Εμμανουήλ Συντυχάκη προς τους ΥπουργούςΕργασίας, Κοινωνικής Ασφάλισης και Κοινωνικής Αλληλεγγύης και Εσωτερικών και Διοικητικής Ανασυγκρότησης,σχετικά με την επαναπρόσληψη όλων των εργαζομένων του εργοστασίου Ανακύκλωσης στο Ηράκλειο Κρήτης από την εταιρία «WASTE SOLUTIONS».

Η πέμπτη με αριθμό 227/27-11-2015 επίκαιρη ερώτηση δευτέρου κύκλου του Βουλευτή Λάρισας του Ποταμιού κ. Κωνσταντίνου Μπαργιώτα προς τον Υπουργό Υγείας, σχετικά με τη μείωση του αριθμού των δοτών και των πραγματοποιούμενων μεταμοσχεύσεων για το έτος 2015 στη χώρα μας.

Η έκτη με αριθμό 233/30-11-2015 επίκαιρη ερώτηση δευτέρου κύκλου του Βουλευτή Αττικής των Ανεξαρτήτων Ελλήνων κ. Κωνσταντίνου Κατσίκη προς τον Υπουργό Οικονομικών, σχετικά με την επιβολή φόρου πολυτελείας για τα Ι.Χ.Ε. αυτοκίνητα των πολυτέκνων.

Η πρώτη με αριθμό 456/30/22-10-2015 ερώτηση και αίτηση κατάθεσης εγγράφων του Δ΄ Αντιπροέδρου της Βουλής και Βουλευτή Α΄ Αθηνών της Νέας Δημοκρατίας, κ. Νικήτα Κακλαμάνη προς τον Υπουργό Οικονομικών, σχετικά με τη δημόσια αντιπαράθεση ανάμεσα στην Κυβέρνηση και τη Γενική Γραμματέα Δημοσίων Εσόδων.

Η δεύτερη με αριθμό 506/23-10-2015 ερώτηση του Βουλευτή Β΄ Θεσσαλονίκης του Κομμουνιστικού Κόμματος Ελλάδος κ. Αθανασίου Βαρδαλή προς τον ΥπουργόΕργασίας, Κοινωνικής Ασφάλισης και Κοινωνικής Αλληλεγγύης,σχετικά με τα προβλήματα των εργαζόμενων στην υπό εκκαθάριση «ΑΝΑΠΤΥΞΙΑΚΗ ΕΤΑΙΡΕΙΑ ΝΟΜΑΡΧΙΑΚΗ ΕΠΙΧΕΙΡΗΣΗ ΘΕΣΣΑΛΟΝΙΚΗΣ (ΝΕΘ) Α.Ε.» της Περιφέρειας Κεντρικής Μακεδονίας.

Μετά την ανακοίνωση των επίκαιρων ερωτήσεων που δεν θα συζητηθούν, προχωρούμε στην τέταρτη με αριθμό 237/1-12-2015 επίκαιρη ερώτηση πρώτου κύκλου του Βουλευτή Αττικής του Κομμουνιστικού Κόμματος Ελλάδος κ. Ιωάννη Γκιόκα προς τον ΥπουργόΥγείας,σχετικά με την απόφαση της διοίκησης του ΟΚΑΝΑ να διακοπεί η λειτουργία των μονάδων μεθαδόνης κατά τη διάρκεια του Σαββατοκύριακου.

Κύριε Γκιόκα, έχετε τον λόγο.

**ΙΩΑΝΝΗΣ ΓΚΙΟΚΑΣ:** Ευχαριστώ, κύριε Πρόεδρε.

Κύριε Υπουργέ, γνωρίζετε φαντάζομαι τη θέση του ΚΚΕ για τα προγράμματα υποκατάστασης. Θεωρούμε ότι βασική μέθοδος θεραπείας και απεξάρτησης πρέπει να είναι τα στεγνά θεραπευτικά προγράμματα και τα προγράμματα υποκατάστασης να αφορούν συγκεκριμένες πληθυσμιακές ομάδες, όπου η εξάρτηση συνδυάζεται με ασθένεια, και φυσικά να είναι υψηλών προδιαγραφών.

Σήμερα όχι απλά δεν έχουμε αυτό το καθεστώς, δηλαδή υψηλών προδιαγραφών μονάδες υποκατάστασης, αλλά αντίθετα, πριν λίγες μέρες έκλεισε για τα Σαββατοκύριακα η μονάδα χορήγησης μεθαδόνης στο Νοσοκομείο «Αγία Όλγα» κι απ’ ό,τι φαίνεται και απ’ ό,τι συζητείται, για δύο τουλάχιστον νοσοκομεία μεθοδεύεται, σχεδιάζεται η διακοπή λειτουργίας τα Σαββατοκύριακα για ακόμη δύο μονάδες. Αυτή η εξέλιξη είναι εξαιρετικά σοβαρή, είναι εξαιρετικά επικίνδυνη, γιατί συνδυάζεται με τη χορήγηση δόσεων «take home» -αυτές οι δόσεις που κάποιος τις παίρνει στο σπίτι- σε ασθενείς χωρίς να πληρούν τις απαραίτητες προϋποθέσεις.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Γιατί, σύμφωνα με το πλαίσιο λειτουργίας του ίδιου του ΟΚΑΝΑ, είναι συγκεκριμένες εκείνες οι προϋποθέσεις, προκειμένου κάποιος που παρακολουθεί το πρόγραμμα να παίρνει δόση «take home». Κι εάν δεν συμβαίνει αυτό, εάν δεν πληρούνται οι προϋποθέσεις, υπάρχουν οι εξής κίνδυνοι: υπερδοσολογίας, χορήγησης σε παιδιά και άλλα άτομα χωρίς ανοχή στα οπιοειδή, πώληση στο εσωτερικό και το εξωτερικό, δηλαδή παράνομη δραστηριότητα και υποτροπή. Αυτά είναι που αναφέρει το πλαίσιο λειτουργίας του ΟΚΑΝΑ.

Γι’ αυτόν τον λόγο σε άλλο σημείο αναφέρεται ότι η χορήγηση του «take home» δεν μπορεί να γίνεται σε ασθενείς που κάνουν χρήση παράνομων ουσιών ή κατάχρηση συνταγογραφούμενων ουσιών. Κάτω από την επίδραση αυτών των ουσιών οι ασθενείς δεν είναι σε θέση να φυλάξουν τις δόσεις του «take home» ή να τις χρησιμοποιήσουν σωστά, ενώ εγείρονται υποψίες ανταλλαγής δόσεων με άλλα ναρκωτικά ή πώλησης των δόσεων. Γι’ αυτό οι μονάδες μεθαδόνης είναι απαραίτητο να παραμένουν ανοικτές για χορήγηση καθημερινά όλη την εβδομάδα.

Είναι σαφές, λοιπόν, ότι με τη συγκεκριμένη απόφαση παραβιάζεται κατάφωρα το πλαίσιο λειτουργίας που θέτει ο ίδιος ο ΟΚΑΝΑ σε σχέση με τις προϋποθέσεις χορήγησης «take home» δόσεων, πέρα από τις άλλες αρνητικές παρενέργειες που μπορεί να υπάρχουν, ακόμα και για εκείνους που μπορούν να παίρνουν «take home» δόσεις. Αντιλαμβάνεστε, εάν κλείσει μια μονάδα και πρέπει ο άλλος να διασχίζει ολόκληρη την Αθήνα για να πάρει μέρος στο πρόγραμμα, τι δυσκολίες υπάρχουν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και αυτό είναι η κορυφή του παγόβουνου, είναι το αποτέλεσμα μιας συνεχιζόμενης όλα αυτά τα χρόνια πολιτικής –τελειώνω, κύριε Πρόεδρε- υποχρηματοδότησης, υποβάθμισης και απαξίωσης του ΟΚΑΝΑ. Υπάρχουν κι άλλα προβλήματα που αναφέρονται στην ερώτηση, όπως παραδείγματος χάριν ότι δεν γίνονται οι απαραίτητοι ιολογικοί έλεγχοι, οι απαραίτητες ουροληψίες, οι απαραίτητοι εμβολιασμοί και ουσιαστικά οδηγούμαστε σε ένα καθεστώς όπου απλά και μόνο έχουμε κάποια προγράμματα υποκατάστασης χωρίς καθόλου προδιαγραφές, με ό,τι αυτό συνεπάγεται.

Γι’ αυτό ο Υπουργός και η Κυβέρνηση ερωτάται:

Τι μέτρα θα πάρει προκειμένου να υπάρχει ομαλή λειτουργία των μονάδων χορήγησης μεθαδόνης τα Σαββατοκύριακα σε όλες τις μονάδες που προβλέπονται;

Επίσης, τι μέτρα θα πάρει όσον αφορά τη χρηματοδότηση, το προσωπικό, τις υποδομές, προκειμένου ο ΟΚΑΝΑ να λειτουργεί σύμφωνα με τις διεθνείς προδιαγραφές ασφαλείας;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Κι εμείς, κύριε Γκιόκα.

Παρακαλώ, κύριε Υπουργέ, έχετε τον λόγο.

**ΑΝΔΡΕΑΣ ΞΑΝΘΟΣ (Υπουργός Υγείας):** Αγαπητέ συνάδελφε, πραγματικά χαίρομαι που κάνετε αυτήν την ερώτηση, ακριβώς με δεδομένη τη θέση του κόμματός σας για τα προγράμματα υποκατάστασης και το λέω με ειλικρίνεια αυτό.

Η εξάρτηση απ’ τα ναρκωτικά είναι ένα πολυσύνθετο κοινωνικό πρόβλημα και πολυπαραγωγικό και κατά την άποψή μας οφείλει η πολιτεία να το αντιμετωπίζει ολιστικά και να διασφαλίζει ότι τα εξαρτημένα άτομα θα έχουν τη δυνατότητα, την πλουραλιστική, να έχουν αξιοπρεπείς και αξιόπιστες υπηρεσίες, ανάλογα με τις ανάγκες τις προσωπικές, είτε αυτό αφορά τη μείωση της βλάβης επί υποκατάσταση είτε τη θεραπεία, την απεξάρτηση ή την επανένταξη.

Θεωρώ ότι σ’ αυτήν την αλυσίδα ο ΟΚΑΝΑ είναι ένας πολύ χρήσιμος κρίκος που προσφέρει πάρα πολύ σημαντικές υπηρεσίες σε χιλιάδες ανθρώπους, συνανθρώπους μας που έχουν εμπλακεί με τη χρήση ουσιών και που με αυτόν τον τρόπο έχουν μια πολύ σημαντική παρέμβαση μείωσης της βλάβης και διατήρησης της υγείας τους.

Το πρόβλημα, στο οποίο αναφέρεστε, αφορά ένα μικρό αριθμό θεραπευομένων σε τρεις θεραπευτικές μονάδες -σε μονάδες, δηλαδή, υποκατάστασης του ΟΚΑΝΑ- που συστεγάζονται στο Νοσοκομείο «Αγία Όλγα», στο «Σισμανόγλειο» και στο Στρατόπεδο Βαρύτη στο Γουδί. Εκεί παρακολουθούνται περίπου οκτακόσια και παραπάνω άτομα, τα οποία είναι σε υποκατάσταση με μεθαδόνη και ένα 10% από αυτούς -γύρω στα ογδόντα-ογδόντα πέντε άτομα- έχει κριθεί από την επιστημονική ομάδα, η οποία τους παρακολουθεί ότι δεν μπορούν να μπουν σε πρόγραμμα «take home» και να χορηγούνται στο σπίτι. Πρέπει να είναι σε καθημερινή χορήγηση της δόσης, άρα και τα Σαββατοκύριακα.

Επειδή, όμως, αυτό το ποσοστό είναι πολύ μικρό στο σύνολο των θεραπευομένων, κρίθηκε από τη διοίκηση του ΟΚΑΝΑ ως πιο λογική λύση να υπάρξει μια συνλειτουργία κατά κάποιο τρόπο των μονάδων αυτών το Σαββατοκύριακο, με επίκεντρο τη θεραπευτική μονάδα υποκατάστασης του Νοσοκομείου «Σωτηρία». Ουσιαστικά, οι άνθρωποι αυτοί, δηλαδή, δεν θα μείνουν καθόλου ακάλυπτοι, απλώς θα μετακινούνται στο «Σωτηρία» για τα Σαββατοκύριακα για να παίρνουν τη δόση τους, όπως ακριβώς και οι υπόλοιποι θεραπευόμενοι στο «Σωτηρία».

Σήμερα, η δυνατότητα λειτουργίας όλων των μονάδων και τα Σαββατοκύριακα για μικρό αριθμό ασθενών, δυστυχώς είναι πεπερασμένη. Στο πλαίσιο, λοιπόν, ενός στοιχειώδους εξορθολογισμού της λειτουργίας και μείωσης του κόστους σε ανθρώπινο δυναμικό για τα Σαββατοκύριακα τουλάχιστον και τις αργίες, ελήφθη αυτή η απόφαση. Άρα, οι άνθρωποι αυτοί θα συνεχίσουν να θεραπεύονται κανονικά, χωρίς πρόβλημα. Ενδεχομένως, να χρειαστεί να μετακινηθούν λίγο παραπάνω από το σύνηθες σημείο λήψης της μεθαδόνης.

Νομίζω ότι αυτό το οποίο χρειάζεται να δούμε είναι πώς πραγματικά θα μπορέσουμε να ενισχύσουμε με πόρους και με ανθρώπινο δυναμικό τον ΟΚΑΝΑ στην επόμενη περίοδο. Όντως, ο φετινός προϋπολογισμός ήταν πάρα πολύ ελλειμματικός. Με το ζόρι το κονδύλι που προβλεπόταν για τον ΟΚΑΝΑ -που ήταν 21 εκατομμύρια ευρώ- καλύπτει τα απολύτως ανελαστικά του έξοδα, δηλαδή τη μισθοδοσία του ανθρώπινου δυναμικού, του επιστημονικού προσωπικού, τα αναλώσιμα και τα φάρμακα τα οποία χρησιμοποιούνται.

Θα προσπαθήσουμε, μέσα στον προϋπολογισμό του 2016 να υπάρξει μια οριακή έστω αύξηση αυτού του προϋπολογισμού, έτσι ώστε να του δώσουμε τη δυνατότητα να προχωρήσει σ’ ένα πολύ σοβαρό σχεδιασμό, τον οποίο έχει κάνει και αφορά δύο μονάδες άμεσης πρόσβασης, οι οποίες θα είναι στο λεκανοπέδιο της Αττικής και οι οποίες θα δίνουν τη δυνατότητα σε χρήστες που είναι σήμερα στο δρόμο και που ακόμα δεν έχουν αποφασίσει, αν θέλουν να μπουν σε ένα πρόγραμμα υποκατάστασης, να έχουν πρόσβαση στο φάρμακο, να φύγουν από το δρόμο και άρα από τη διαρκή διακινδύνευση της υγείας τους -άρα, μειώνοντας και τις ενδεχόμενες επιπτώσεις στη δημόσια υγεία- και να έχουν ένα κίνητρο σιγά-σιγά να ενταχθούν σε ένα πρόγραμμα υποκατάστασης.

Αυτό έχει μια λογική μείωσης της βλάβης, είναι προγράμματα «χαμηλής οδού» όπως λέμε, τα οποία νομίζω ότι πρέπει να στηριχθούν και είναι πολύ σημαντικό, για να εξαλείψουμε τη λίστα που εξακολουθεί σήμερα, να παραμένει περίπου στα δύο χιλιάδες πεντακόσια άτομα. Αυτό το οποίο είναι σημαντικό είναι ότι ο ΟΚΑΝΑ ταυτόχρονα, θέλει να αναπτύξει και να αναβαθμίσει τις σημερινές του δομές, ενισχύοντας τη ψυχοκοινωνική τους παρέμβαση και τη γενικότερη υποστήριξη των θεραπευομένων, με στόχο σταδιακά την απεξάρτησή τους και την κοινωνική τους επανένταξη. Αυτό θεωρώ ότι είναι ένας πολύ φιλόδοξος τρόπος και μπορεί να συναρτηθεί από την πρώτη παρέμβαση που σας είπα πριν.

Έχουμε εγκρίνει τον Οκτώβριο πενήντα δύο θέσεις από τον ΟΚΑΝΑ για πρόσληψη νοσηλευτών, γιατρών, ψυχολόγων και κοινωνικών λειτουργούν με τη μορφή δελτίου παροχής υπηρεσιών, περίπου για ένα χρόνο, καλύπτοντας πολύ άμεσες ανάγκες.

Ταυτόχρονα, στη δεύτερη προκήρυξη που θα κάνουμε, μόνιμου προσωπικού, αρχές του 2016 έχουμε προβλέψει είκοσι πέντε θέσεις αντίστοιχων ειδικοτήτων αορίστου χρόνου που θα μπορέσουν να ενισχύσουν τον οργανισμό σε μια περίοδο που ίσως και λόγω της κρίσης έχει αυξηθεί η ζήτηση υπηρεσιών.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Γκιόκα, έχετε τον λόγο.

**ΙΩΑΝΝΗΣ ΓΚΙΟΚΑΣ:** Κύριε Υπουργέ, το πρόβλημα δεν είναι μόνο ότι έκλεισε μία μονάδα στην Αγία Όλγα και ότι αυτοί θα καλύπτονται από κάπου αλλού.

**ΑΝΔΡΕΑΣ ΞΑΝΘΟΣ (Υπουργός Υγείας):** Δεν έκλεισε. Για τα Σαββατοκύριακα μιλάμε.

**ΙΩΑΝΝΗΣ ΓΚΙΟΚΑΣ:** Ναι, αυτό που λέτε για τα Σαββατοκύριακο. Που και αυτό δεν είναι σωστό και δεν είναι τόσο απλό.

Γιατί θα πρέπει να υπάρχουν μονάδες προσιτές σε αυτόν που παρακολουθεί το πρόγραμμα και να μην είναι υποχρεωμένος κάποιος να διασχίσει όλη την Αθήνα, προκειμένου να πάει εκεί που πρέπει να πάει, με δεδομένες τις οικονομικές δυσκολίες, που ξέρετε πάρα πολύ καλά ότι υπάρχουν σε αυτούς τους ανθρώπους. Και το 1,20 ευρώ εισιτήριο να πληρώσει κάποιος, που είναι σε μια τέτοια κατάσταση είναι πολύ, πέρα από το γεγονός ότι δημιουργείται πρόβλημα και για αυτούς οι οποίοι μπορεί να παίρνουν «take home» δόση. Και για αυτούς υπάρχει πρόβλημα από το κλείσιμο. Υπάρχουν τέτοια παραδείγματα. Όταν κάποιον, που είναι εργαζόμενος, τον αναγκάζεις να μετακινηθεί, δημιουργείται πρόβλημα. Τον αποθαρρύνεις να συνεχίσει το πρόγραμμα.

Όμως, δεν είναι μόνο αυτό που σας λέω ότι είναι πολύ σοβαρό. Εδώ υπάρχει κάτι άλλο. Υπάρχει αυτό που έχει καταγγελθεί και από την Επιστημονική Επιτροπή του συλλόγου εργαζομένων με επιστολή της προς το Διοικητικό Συμβούλιο του ΟΚΑΝΑ, ότι χορηγούνται δόσεις «take home» σε ανθρώπους, οι οποίοι δεν πληρούν τις προϋποθέσεις. Δεν είναι επομένως μόνο το κλείσιμο που και αυτό είναι σοβαρό. Αλλά δεν είναι μόνο αυτό.

Είναι ο συνδυασμός της διακοπής λειτουργίας τα Σαββατοκύριακα με τη χορήγηση δόσεων σε ανθρώπους που δεν πληρούν τις προϋποθέσεις, με ό,τι κινδύνους συνεπάγεται αυτό, συν όλα τα υπόλοιπα: Ότι εδώ και εννιά μήνες δεν γίνονται ουροληψίες, ότι εδώ και δεκαοκτώ μήνες δεν γίνονται ιολογικοί έλεγχοι.

Επειδή είπατε και για τη θέση του κόμματός μας στην αρχή, εμείς, ξέρετε πάρα πολύ καλά ότι από την αρχή είχαμε αντιταχθεί στη λογική της υποκατάστασης ως θεραπευτική μέθοδο γενικής εφαρμογής. Και είχαμε πει ότι στην πρώτη γραμμή πρέπει να είναι τα στεγνά θεραπευτικά προγράμματα -αυτά πρέπει να ενισχυθούν, αυτή πρέπει να είναι η βασική γραμμή θεραπείας-και ότι τα προγράμματα υποκατάστασης πρέπει να απευθύνονται μόνο σε συγκριμένες πληθυσμιακές ομάδες, όπου συνδυάζεται η εξάρτηση με νόσο, και να είναι υψηλών προδιαγραφών. Αυτό είναι υψηλών προδιαγραφών, όταν δεν γίνονται ουροληψίες, δεν υπάρχουν αντιδραστήρια και δεν γίνονται οι ιολογικοί έλεγχοι; Είναι υψηλών προδιαγραφών αυτό το πράγμα;

Είναι η συντήρηση μιας κατάστασης και ουσιαστικά οδηγούμαστε σε ένα καθεστώς –να το πω χοντρά- όπου το κράτος απλά θα μοιράζει μια δόση. Εκεί οδηγούμαστε χωρίς καμμία άλλη φροντίδα για τα υπόλοιπα.

Και δεν θα μείνουμε κύριε Υπουργέ μόνο στο κράτος. Ανοίγει ο δρόμος της ιδιωτικής συνταγογράφησης. Θα πει κάποιος: Αφού το κράτος απλά μοιράζει μία δόση, γιατί να μην τη συνταγογραφεί ένας ιδιώτης ιατρός, όπως γίνεται και με τους υπόλοιπους ασθενείς; Εκεί οδηγούμαστε με αυτήν την πολιτική.

Δεν λέω ότι είναι μόνο δικό σας θέμα, της δικής σας κυβέρνησης, αλλά είναι μια διαχρονική πολιτική που ακολουθείται, όπου τα στεγνά θεραπευτικά προγράμματα υποβαθμίζονται και υποχρηματοδοτούνται, ο ΟΚΑΝΑ λειτουργεί έτσι όπως λειτουργεί, ενώ ένας τοξικοεξαρτημένος θα μπορούσε να θεραπευτεί.

Πριν λίγες μέρες, εβδομήντα έξι αποφοίτησαν, κύριε Πρόεδρε, από τα προγράμματα του ΚΕΘΕΑ, το τελευταίο εξάμηνο μόνο, χώρια το «18ΑΝΩ», χώρια η Θεσσαλονίκη κ.λπ..

Εμείς λέμε ότι η τοξικομανία είναι σύμφυτη με αυτό το εκμεταλλευτικό σύστημα, όμως ο τοξικομανής, ως μεμονωμένη περίπτωση μπορεί να θεραπευτεί, αρκεί να υπάρχουν μια σειρά από προϋποθέσεις οι οποίες δεν υπάρχουν. Και εδώ, όχι μόνο δεν υπάρχουν, αλλά ενισχύονται και με αυτήν τη πολιτική που εφαρμόζεται και από τη δικιά σας Κυβέρνηση.

Άρα, λοιπόν, σ’ αυτά θέλουμε, κύριε Υπουργέ, απαντήσεις.

Πρώτον, να ανοίξουν, να λειτουργούν όλες οι μονάδες, να μην αναγκάζεται ο άλλος να μετακινείται.

Δεύτερον, έλεγχοι, ουροληψίες. Να παρακολουθείται.

Τρίτον, στήριξη συνολικότερα μιας πολιτικής θεραπείας πρόληψης και επανένταξης.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, έχετε τον λόγο ξανά.

**ΑΝΔΡΕΑΣ ΞΑΝΘΟΣ (Υπουργός Υγείας):** Να πω το εξής.

Πρώτον, δεν αμφισβητούμε τα επιστημονικά στάνταρς τα οποία θέτει σήμερα και η διοίκηση του ΟΚΑΝΑ και το επιστημονικό προσωπικό το οποίο έχει ο οργανισμός.

Εμείς, αγαπητέ συνάδελφε, στη διοίκηση του ΟΚΑΝΑ επιλέξαμε συνειδητά και τοποθετήσαμε στη θέση του προέδρου και του αντιπροέδρου δυο εργαζόμενους του ΟΚΑΝΑ, τον Βαγγέλη Καφετζόπουλο, ως πρόεδρο, ο οποίος είναι καθηγητής πανεπιστημίου και το Δήμο Φωτόπουλο, ψυχίατρο και επικεφαλής της επιστημονικής ομάδας του ΟΚΑΝΑ. Τους επιλέξαμε, ακριβώς για να είναι άνθρωποι που ξέρουν τα προβλήματα, να μπορούν να συνεργαστούν με το ανθρώπινο και το επιστημονικό δυναμικό και κυρίως για να σχεδιάσουν μια προοπτική αναβάθμισης του οργανισμού, υπέρβασης του στενού θεραπευτικού ρόλου του και διεύρυνσης του πεδίου παρέμβασής του και στο κομμάτι της πρόληψης και στο κομμάτι τις ψυχοκοινωνικής υποστήριξης και αποκατάστασης.

Πιστεύουμε ότι η εισήγηση που έχει γίνει, έχει λάβει υπ’ όψιν αυτές τις παραμέτρους, που λέτε. Πιστεύουμε ότι είναι μια ασφαλής επιλογή, η οποία γίνεται σ’ αυτή τη φάση η οποία είναι μια φάση δύσκολη, υποστελέχωσης του οργανισμού και με πολύ σοβαρά προβλήματα χρηματοδότησης, τα οποία έχουν δημιουργήσει αντίστοιχες παρενέργειες, όπως αυτές που λέτε, με την καθυστέρηση ιολογικού -ελέγχου, που όμως απ’ ό,τι με πληροφορεί η διοίκηση, έχει αποκατασταθεί σιγά-σιγά- μη σταθερής λήψης δειγμάτων ουροληψίας και ελέγχου στη διάρκεια της θεραπείας. Θα προσπαθήσουμε, με μια αυξημένη χρηματοδότηση την επόμενη χρονιά να τα επιλύσουμε πλήρως, για να είναι όντως και αποδεδειγμένα πολύ υψηλά τα στάνταρς λειτουργίας.

Ο ΟΚΑΝΑ νομίζω ότι αδικεί την προσπάθεια που κάνει το ανθρώπινο δυναμικό του, αδικεί μια εικόνα ότι είναι ένας οργανισμός που το μόνο που κάνει είναι να χορηγεί μια δόση υποκατάστασης και που δεν έχει μια πραγματική φροντίδα για τον εξαρτημένο χρήστη, τον εξαρτημένο συμπολίτη μας.

Η εικόνα που έχω και προσωπικά από αντίστοιχες δομές που έχω επισκεφθεί, είναι ότι κρατούνται πολύ υψηλά στάνταρς. Αν υπάρχουν προβλήματα, παρενέργειες και σκιές σ’ αυτή τη λειτουργία σε κάποιες περιπτώσεις, καλό είναι να τα εντοπίζουμε και να παρεμβαίνει έγκαιρα η διοίκηση για να τα επιλύει.

Τώρα, όσον αφορά στο γενικότερο θέμα, νομίζω ότι και διεθνώς η επιστημονική συζήτηση και η αντιπαράθεση ανάμεσα στα στεγνά και τα προγράμματα αποκατάστασης έχει τελειώσει. Η σύγχρονη επιστημονική προσέγγιση είναι ότι αυτό που πρέπει να διασφαλίζει η πολιτεία, είναι προγράμματα συμβατά με τις ανάγκες του κάθε ανθρώπου. Και δεν είναι όλοι οι άνθρωποι το ίδιο. Ούτε όλοι οι άνθρωποι μπορούν να ανταποκριθούν στις απαιτήσεις όλων των προγραμμάτων.

Είναι εξαιρετική η δουλειά που κάνει το ΚΕΘΕΑ και οι δομές του. Αντίστοιχα, πολύ σημαντική είναι η δουλειά που κάνει το «18ΑΝΩ» όπου υπάρχουν προβλήματα ψυχιατρικής νοσηρότητας, καθώς και οι μονάδες Θεσσαλονίκης. Νομίζω ότι αυτό που χρειάζεται είναι αυτό που σας είπα πριν: Πλουραλιστική αντιμετώπιση και δυνατότητα εξατομικευμένης θεραπείας που να καλύπτει τις ανάγκες του κάθε χρήστη. Αυτό ακριβώς θα προχωρήσουμε.

Μας ενδιαφέρει να υπάρξει μια λειτουργική διασύνδεση όλων των δομών και των φορέων σήμερα στη χώρα, να αξιοποιηθεί με τον καλύτερο δυνατό τρόπο το λιγοστό ανθρώπινο δυναμικό και οι περιορισμένοι πόροι που υπάρχουν, έτσι ώστε να εξαλείψουμε κατ’ αρχήν το φαινόμενο της λίστας, που νομίζω ότι είναι ντροπιαστικό για μια σύγχρονη κοινωνία, να υπάρχουν άνθρωποι δηλαδή που να ζητούν να μπουν σε ένα πρόγραμμα θεραπείας και λόγω δυσκολιών που υπάρχουν να μην μπορεί να συμβεί αυτό, και ταυτόχρονα να βελτιωθεί η φροντίδα και της σωματικής και της ψυχικής υγείας αυτών των ανθρώπων.

Και όσον αφορά το κομμάτι της ιδιωτικοποίησης, θέλω να είμαι απολύτως κατηγορηματικός: Τέτοιο ενδεχόμενο δεν υπάρχει. Υποκατάσταση θα συνταγογραφείται μόνο από τις δημόσιες δομές. Αυτό το οποίο συζητούμε αυτήν την περίοδο είναι ενδεχομένως ένα μέρος των ασθενών, οι οποίοι είναι σταθεροποιημένοι, είναι ενταγμένοι, είναι σε μακροχρόνια φάση πλήρους απεξάρτησης από τις ουσίες και παρακολουθούνται συστηματικά και μπορούν να παίρνουν τα φάρμακά τους, χωρίς κατ’ ανάγκην την παρουσία τους σε δομές του ΟΚΑΝΑ, αν θα μπορούν να συνταγογραφούν τα φάρμακά τους σε δομές πρωτοβάθμιας φροντίδας, όπου το ανθρώπινο δυναμικό που θα εμπλακεί σε αυτό θα υποστεί ειδική εκπαίδευση, ενημέρωση και πληροφόρηση γύρω από αυτήν τη διαδικασία. Αυτό το συζητάμε, στα πλαίσια της αναδιοργάνωσης της πρωτοβάθμιας φροντίδας και για να αποφύγουμε τον στιγματισμό, ενδεχομένως, αυτών των ανθρώπων που σήμερα πρέπει να προσέρχονται και να παίρνουν τη θεραπεία τους σε αυτές τις δομές.

Άρα, χρειάζεται περισσότερη κοινωνική ευαισθησία, αξιοπρεπής φροντίδα των ανθρώπων και νομίζω ότι αυτό είναι το αρμόζον και αυτό είναι και το επιβεβλημένο σε αυτήν τη φάση.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ πολύ, κύριε Υπουργέ και κύριε Γκιόκα.

Αλλά πρέπει για ιστορικούς λόγους να πω ότι εγώ χαίρομαι με αυτήν τη συζήτηση που γίνεται τώρα, διότι το ’95 που ουσιαστικά υλοποιήθηκε ο ΟΚΑΝΑ εγώ ήμουν στο Υπουργείο Υγείας και επέμενα για να εισαχθεί ως θεραπεία η μεθαδόνη. Όλη η Βουλή –η Αντιπολίτευση- εξέφρασε τη φοβία της ότι δεν θα είναι μέθοδος υποκατάστασης, αλλά θα είναι ένας τρόπος να αυξηθούν τα κρούσματα των ναρκομανών.

Χαίρομαι, λοιπόν, που σήμερα όλη η Βουλή, όχι μόνο επικροτεί σαν μέθοδο θεραπείας την μεθαδόνη, αλλά ζητάει -ας το πούμε- κατά το δυνατόν να γίνεται όσο γίνεται σωστότερα.

**ΙΩΑΝΝΗΣ ΓΚΙΟΚΑΣ:** Αλλά δεν είναι θεραπεία, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Είναι, όμως, ένας τρόπος εξόδου από το αδιέξοδο.

Την ιστορία, βέβαια, πρέπει να τη γνωρίζουμε για να ξέρουμε και πού πάμε. Όταν υπάρχει ομοφωνία σε τέτοια θέματα, όπως είναι η υγεία και η παιδεία, νομίζω ότι είναι το ζητούμενο για την ελληνική Βουλή, για την κάθε βουλή, εν πάση περιπτώσει.

**ΑΝΔΡΕΑΣ ΞΑΝΘΟΣ (Υπουργός Υγείας):** Η μείωση της βλάβης δίνει το δικαίωμα στη θεραπεία.

**ΙΩΑΝΝΗΣ ΓΚΙΟΚΑΣ:** Κύριε Υπουργέ, πόσοι θεραπεύονται από τον ΟΚΑΝΑ;

Φέρτε μας ένα νούμερο. Πόσοι θεραπεύονται;

**ΑΝΔΡΕΑΣ ΞΑΝΘΟΣ (Υπουργός Υγείας):** Πόσοι είναι σε προγράμματα, εννοείτε.

**ΙΩΑΝΝΗΣ ΓΚΙΟΚΑΣ:** Πόσοι θεραπεύονται;

Η μεθαδόνη, όπως είπε ο κύριος Πρόεδρος, ιστορικά, εισήχθη, αλλά για να καταλήγει στη θεραπεία.

Έτσι δεν είναι, κύριε Πρόεδρε;

Πόσοι θεραπεύονται αυτήν τη στιγμή;

**ΑΝΔΡΕΑΣ ΞΑΝΘΟΣ (Υπουργός Υγείας):** Σε προγράμματα είναι οκτώμισι χιλιάδες άνθρωποι.

**ΙΩΑΝΝΗΣ ΓΚΙΟΚΑΣ:** Πόσοι θεραπεύονται; Δεν είναι θέμα να συντηρούνται. Το ιστορικό που ανέφερε ο κύριος Πρόεδρος ήταν ότι εισήχθη για να καταλήγει στην θεραπεία.

Πόσοι θεραπεύονται; Ούτε το 3% που ήταν κάποτε.

**ΑΝΔΡΕΑΣ ΞΑΝΘΟΣ (Υπουργός Υγείας):** Το μεγάλο πρόβλημα είναι ότι είναι άνθρωποι συνήθως κοινωνικά περιθωριοποιημένοι, που δεν έχουν υποστήριξη οικογενειακή και κοινωνική, που έχουν συνοδά προβλήματα και υπάρχει πάντα ο κίνδυνος της υποτροπής, ακόμα και μετά την επιτυχή εκτέλεση ενός προγράμματος. Αυτό αφορά όλα τα προγράμματα, αγαπητέ συνάδελφε, ακόμα και τα στεγνά, όπως είπατε πριν.

**ΙΩΑΝΝΗΣ ΓΚΙΟΚΑΣ:** Διαφορετικά στο ένα και διαφορετικά στο άλλο.

**ΑΝΔΡΕΑΣ ΞΑΝΘΟΣ (Υπουργός Υγείας):** Προφανώς.

Εν πάση περιπτώσει, εγώ λέω ότι αυτή η συζήτηση σε μεγάλο βαθμό έχει λήξει επιστημονικά…

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, νομίζω ότι…

**ΙΩΑΝΝΗΣ ΓΚΙΟΚΑΣ:** Δεν έχει λήξει για εμάς.

**ΑΝΔΡΕΑΣ ΞΑΝΘΟΣ (Υπουργός Υγείας):** …και νομίζω ότι αυτό που χρειάζεται είναι κοινωνική ευαισθησία απέναντι σε όλον αυτόν τον κόσμο.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ πολύ.

Κυρίες και κύριοι συνάδελφοι, θα ήθελα να σας ανακοινώσω μία αίτηση τεσσάρων συναδέλφων Βουλευτών προς τη Βουλή και τον Πρόεδρο:

«Αξιότιμε, κύριε Πρόεδρε, παρακαλούμε όπως χορηγηθεί σχετική άδεια από τη Βουλή των Ελλήνων, προκειμένου να πραγματοποιήσουμε από 13 έως 17 Δεκεμβρίου επίσκεψη στη Γερμανία, προσκεκλημένοι του Ιδρύματος «Hanns Seidel» και του κόμματος της Χριστιανοκοινωνικής Ένωσης της Βαυαρίας. Σκοπός της επίσκεψης είναι η ενίσχυση του ελληνογερμανικού διαλόγου σε κοινοβουλευτικό επίπεδο, μέσα από συναντήσεις και επαφές με Βουλευτές και μέλη της τοπικής Κυβέρνησης της Βαυαρίας, καθώς και Βουλευτές της Χριστιανοκοινωνικής Ένωσης της Ομοσπονδιακής Βουλής. Τα έξοδα μετακίνησης και διαμονής θα καλυφθούν ιδιωτικά».

Υπογράφουν οι Βουλευτές κ.κ. Μαρία Αντωνίου, Κέλλας Χρήστος, Κεφαλογιάννης Γιάννης, Κουμουτσάκος Γεώργιος.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:**  Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Η Βουλή ενέκρινε τη ζητηθείσα άδεια.

Προχωρούμε στη δεύτερη υπ’ αριθμόν 228/27-11-2015 επίκαιρη ερώτηση πρώτου κύκλου του Βουλευτή Δράμας κ. Δημητρίου Κυριαζίδη προς τον Υπουργό Υποδομών, Μεταφορών και Δικτύων, σχετικά με τον αναπτυξιακό σχεδιασμό για τον Νομό Δράμας.

Θα απαντήσει ο Υφυπουργός Υποδομών, Μεταφορών και Δικτύων κ. Σγουρίδης.

Κύριε Κυριαζίδη, έχετε τον λόγο.

**ΔΗΜΗΤΡΙΟΣ ΚΥΡΙΑΖΙΔΗΣ:** Ευχαριστώ, κύριε Πρόεδρε.

Κύριε Υπουργέ, τον Μάιο που μας πέρασε κατατέθηκε από πλευράς μου σχετική ερώτηση στον προκάτοχό σας και τον καθ’ ύλην αρμόδιο Υπουργό, για την εξέλιξη των έργων τόσο του κάθετου άξονα Δράμας-Αμφίπολης όσο και για την αναβάθμιση του υφισταμένου σιδηροδρομικού δικτύου, πώς σχεδιάστηκε η νέα κατασκευή γραμμών διπλής κατεύθυνσης, αλλά και ειδικότερα ενίσχυσης του σιδηροδρομικού δικτύου Δράμας-Ορμενίου.

Δυστυχώς, όχι μόνο δεν έλαβα καμμία απάντηση, αλλά με θλίψη πληροφορούμαι ότι το σύνολο των έργων αυτών έχει παγώσει, άγνωστο για ποιον λόγο. Η προηγούμενη κυβέρνηση είχε θέσει ως απόλυτη προτεραιότητα την υλοποίηση των προαναφερθέντων έργων και δράσεων, δίνοντας μια διέξοδο στην απομονωμένη Δράμα.

Κύριε Υπουργέ, επειδή προέρχεστε από αυτήν την περιοχή, γνωρίζετε ότι ο Νομός Δράμας είναι ο μόνος απομονωμένος από την Εγνατία Οδό, ο μόνος νομός της βόρειας Ελλάδας που δυστυχώς δεν συνδέεται με τον κάθετο άξονα.

Σας μεταφέρω την αγωνία των Δραμινών και θα παρακαλούσα, κύριε Υπουργέ, να μας πείτε σήμερα εδώ, να έχουμε μία απάντηση γι’ αυτόν τον αναπτυξιακό σχεδιασμό για τον Νομό της Δράμας, όπως επίσης και το αν θα υλοποιηθούν τα έργα που ενέκρινε και ενέταξε στον εθνικό σχεδιασμό η προηγούμενη κυβέρνηση και αν μπορείτε να μας πείτε για την τύχη των έργων αυτών και αν τελικά θα υλοποιηθούν τα έργα αυτά, ειδικότερα σε ό,τι αφορά τον κάθετο άξονα Δράμας-Αμφίπολης.

Ευχαριστώ, κύριε Υπουργέ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε.

Παρακαλώ, κύριε Σγουρίδη, έχετε τον λόγο.

**ΠΑΝΑΓΙΩΤΗΣ ΣΓΟΥΡΙΔΗΣ (Υφυπουργός Υποδομών, Μεταφορών και Δικτύων):** Ευχαριστώ, κύριε Πρόεδρε.

Θέλω να σας διαβεβαιώσω, κύριε Κυριαζίδη, αλλά και μέσω αυτής της απάντησης και τους κατοίκους της ακριτικής Δράμας, ότι η Δράμα δεν θα μείνει εκτός του εθνικού σχεδιασμού για την ανάπτυξη.

Δυστυχώς μέχρι και σήμερα αυτός ο εθνικός σχεδιασμός για την ανάπτυξη –και δεν είναι ευθύνη της Κυβέρνησης των δέκα μηνών, αλλά είναι ευθύνη πολύ περισσοτέρων κυβερνήσεων- δεν έχει υπάρξει. Μέσα σε αυτόν τον εθνικό σχεδιασμό για την ανάπτυξη, ένα μεγάλο κομμάτι είναι και ο εθνικός στρατηγικός σχεδιασμός για τις μεταφορές και την εφοδιαστική αλυσίδα.

Ως εκ τούτου, πολλοί άξονες, οι οποίοι έχουν να κάνουν με το σιδηροδρομικό και οδικό δίκτυο ή συνδυασμένες μεταφορές, έχουν επιλεγεί κατά το δοκούν. Γι’ αυτό υπάρχουν και εμπλοκές, είτε γιατί υπήρχαν ισχυροί παράγοντες σε κάποιες περιοχές και σε κάποιες άλλες δεν υπήρχαν είτε γιατί υπήρχαν διαφορές ανάμεσα στις περιφέρειες. Και φτάσαμε σε ένα σημείο ώστε πολλά πράγματα να καθυστερούν εκ του λόγου τούτου.

Ήδη, στις προθέσεις αυτής της Κυβέρνησης είναι άμεσα να συγκροτηθεί διευρυμένη, διυπουργική επιτροπή από στελέχη, με πανεπιστήμια και συμβούλους, διεθνούς αλλά και ευρωπαϊκού κύρους, όπως είναι η Ευρωπαϊκή Τράπεζα Επενδύσεων, η World Bank, για να μπορεί να υπάρξει αυτός ο σχεδιασμός που επιτέλους θα μπορέσει να φτιάξει εκείνα τα δίκτυα και εκείνα τα έργα μέσα από τα οποία μπορούν να χρηματοδοτηθούν και να συγχρηματοδοτηθούν και να προσελκυστούν και ιδιωτικές επενδύσεις του πακέτου Γιούνκερ των 315 δισεκατομμυρίων ευρώ.

Για τον άξονα Δράμας-Αμφίπολης θα σας αναφέρω τις εξελίξεις. Αυτός ο άξονας χωρίζεται σε τρία τμήματα. Το πρώτο τμήμα είναι η παράκαμψη Δράμας-Μαυρολεύκης. Εκπονείται η μελέτη από το ΠΕΠ Ανατολικής Μακεδονίας και Θράκης. Είναι μήκους εννέα χιλιομέτρων και πλάτους δεκαεπτά μέτρων. Η Εγνατία Οδός μελετά τον ανισόπεδο κόμβο που θα περάσει την ήδη υπάρχουσα περιφερειακή της Δράμας και επίσης τους παράπλευρους δρόμους οι οποίοι χρειάζονται για να ολοκληρωθεί αυτό το κομμάτι.

Το δεύτερο κομμάτι του κάθετου άξονα Δράμας-Αμφίπολης είναι το κομμάτι Μαυρολεύκη-Παλαιοκώμη. Είναι μήκους τριάντα χιλιομέτρων. Η μελέτη έχει ανατεθεί από το Υπουργείο Υποδομών και το πλάτος του δρόμου αυτού είναι 22,25 και όχι δεκαεπτά. Είναι σχεδόν τετράιχνος, είναι κάτι σαν την Εγνατία. Η μελέτη βρίσκεται σε οριστικό στάδιο. Υπολείπονται η σήμανση, τα ηλεκτρομηχανολογικά και κάποια τεχνικά έργα. Στην πρώτη μελέτη που σας ανέφερα του πρώτου κομματιού υπάρχει και θέμα Κτηματολογίου.

Το τρίτο κομμάτι του κάθετου άξονα αυτού, Παλαιοκώμη-Αμφίπολη, είναι μήκους δέκα χιλιομέτρων, περνάει δίπλα από τον αρχαιολογικό χώρο της Αμφίπολης. Αποτέλεσμα είναι το πλάτος του δρόμου αυτού να είναι μόλις έντεκα μέτρα. Και σκεφτόμαστε να το μετακινήσουμε ανατολικότερα στις υπώρειες του Παγγαίου, για να μπορεί να αποκτήσει το πλάτος που χρειάζεται, δηλαδή τα είκοσι μέτρα με είκοσι πέντε μέτρα, για να μπορεί να υπάρχει μία συνέχεια.

Η ολοκλήρωση αυτού του έργου είναι της τάξεως των 150 εκατομμυρίων ευρώ. Και επειδή ακριβώς δεν εντάσσεται στα διευρωπαϊκά δίκτυα, αυτό το έργο θα ολοκληρωθεί με εθνικούς πόρους. Η μελέτη του δευτέρου κομματιού εγκρίθηκε –ακούστε για να καταλάβετε το βάθος χρόνου που χρειάζονται κάποια έργα ή αν θέλετε και τη γραφειοκρατία η οποία υπάρχει- τον Νοέμβριο του 2007. Ανατέθηκε τον δωδέκατο μήνα, τον Δεκέμβριο του 2008. Η σύμβαση υπογράφτηκε τον τρίτο μήνα του 2009, δηλαδή τον Μάρτιο του 2009, και θα ολοκληρωθεί η μελέτη αυτή τον Ιούλιο του 2016.

Έρχομαι τώρα στο κομμάτι που έχει να κάνει με την επίβλεψη της «ΕΓΝΑΤΙΑΣ». Η «ΕΓΝΑΤΙΑ» έχει αναλάβει τον άξονα Ε61, που είναι Καβάλα-Δράμα-Σέρρες-σύνορα, και αυτό το κομμάτι θεωρείται ότι πρέπει να μετακινηθεί προς τη μεριά της Δράμας, για να μπορέσει και η Δράμα να αποκτήσει την Εγνατία της. Άρα ένα μικρό κομμάτι από τον κάθετο άξονα Δράμα-Αμφίπολη θα χρηματοδοτηθεί από τα διευρωπαϊκά δίκτυα.

Επίσης, έχει μελετηθεί το κομμάτι από την Καβάλα στη Δράμα -και έχει ολοκληρωθεί η μελέτη-, η παράκαμψη της Δράμας για τον Ε61 και η παράκαμψη των Σερρών. Υπολείπονται τρία εκατομμύρια, που θα τα πάρουμε από το Connecting Europe Facility, για να μπορέσει να μελετηθεί το κομμάτι που έχει να κάνει από την παράκαμψη της Δράμας μέχρι την παράκαμψη των Σερρών.

Πιστεύω, λοιπόν, ότι προς αυτήν την κατεύθυνση κινούνται, έστω και αργά, τα έργα αυτά, γιατί θεωρούμε ότι και η Δράμα πρέπει οπωσδήποτε να αποκτήσει τη διασύνδεση αυτή. Για τον σιδηρόδρομο θα μιλήσω στη δευτερολογία μου.

**ΠΡΟΕΔΡΕΥΩΝ (Δημήτριος Κρεμαστινός):** Τον λόγο έχει ο κ. Κυριαζίδης για τρία λεπτά.

**ΔΗΜΗΤΡΙΟΣ ΚΥΡΙΑΖΙΔΗΣ:** Κύριε Υπουργέ, κι εσείς διαπιστώνετε αυτή την πολυετή καθυστέρηση και βεβαίως η παραπομπή σε συγκρότηση μιας διυπουργικής επιτροπής με οδηγεί σε μια ανησυχία. Όπως επίσης και η αναφορά για τον Ε61, διότι γι’ αυτόν δεν υπάρχει μέχρι σήμερα καμμία μελέτη. Θα αναμένουμε, λοιπόν, την όποια μελέτη.

Ενώ πολύ ορθά τοποθετηθήκατε και είπατε ότι υπάρχουν ώριμες μελέτες για το μεγάλο –θα έλεγα- διάστημα των τριάντα χιλιομέτρων Μαυρολεύκη – Παλαιοκώμη, που ήδη γι’ αυτόν έχουν δοθεί 2 εκατομμύρια, νομίζω ότι εδώ θα πρέπει να υπάρξει ένα συγκεκριμένο χρονοδιάγραμμα. Και τα υπόλοιπα δύο κομμάτια που αναφέρατε τα έχει αναλάβει η «ΕΓΝΑΤΙΑ Α.Ε.». Όπως όμως γνωρίζετε καλά και εσείς –θα έχετε πληροφορηθεί- δεν έχει προβεί σε ουδεμία μελέτη, σε κανέναν σχεδιασμό ή έναν διαγωνισμό μέχρι σήμερα, προκειμένου να καλύψει αυτό το κενό.

Άρα η παρέμβασή σας και η παρέμβασή μου έχει να κάνει προς τον σκοπό αυτό. Να ενεργοποιηθεί, δηλαδή, η «ΕΓΝΑΤΙΑ Α.Ε.» να επιτελέσει το δικό της έργο.

Σε ό,τι αφορά τον άξονα Δράμα – Καβάλα, όπως είπατε, θα θέλαμε και γι’ αυτόν ένα χρονοδιάγραμμα. Αναφερθήκατε για το μεγάλο κομμάτι ότι περατώνεται η όποια μελέτη τον Μάρτιο του 2016. Υπάρχουν, όμως, διαφοροποιήσεις σε διάφορα τμήματα, όπως αυτά δυστυχώς -και ορθά το τονίσατε- μέχρι σήμερα έχουν προχωρήσει. Άρα χρειάζεται ένας συγκερασμός δυνάμεων.

Και θα έλεγα ότι η έκκληση της κοινωνίας της Δράμας είναι επιτέλους αυτό το έργο να πάρει ένα συγκεκριμένο χρονοδιάγραμμα και να μη μετακυλίεται.

Θα παρακαλούσα και για την απάντηση όσον αφορά το σιδηροδρομικό δίκτυο.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ και εγώ.

Τον λόγο έχει ο κύριος Υφυπουργός για τρία λεπτά.

**ΠΑΝΑΓΙΩΤΗΣ ΣΓΟΥΡΙΔΗΣ (Υφυπουργός Υποδομών, Μεταφορών και Δικτύων):** Θέλω να ξεκαθαρίσω ότι αυτή η διυπουργική επιτροπή για το μεγάλο σχέδιο δεν έχει να κάνει με τα έργα αυτά. Αυτά τα έργα έχουν πάρει τον δρόμο τους και θα προχωρήσουν.

Εκείνο που θέλω να επισημάνω στην παρέμβασή σας, κύριε Κυριαζίδη, είναι ότι τον Μάρτιο του 2016 θα τελειώσει η ώριμη μελέτη για το κομμάτι των τριάντα χιλιομέτρων, που είναι από Μαυρολεύκη - Παλαιοκώμη. Το 2016. Από εκεί και πέρα, για τη δημοπράτηση του έργου όλου, αφού ωριμάσουν και οι μελέτες του πρώτου κομματιού και μελετηθεί το τρίτο κομμάτι που πρέπει να φύγει από τον αρχαιολογικό χώρο, καταλαβαίνετε ότι έχουμε χρόνο μπροστά μας. Η Κυβέρνηση έχει αποφασίσει έργα τα οποία έχουν ωριμάσει να τα προωθήσει όσο το δυνατόν πιο γρήγορα, γιατί πιστεύουμε μέσα από τις δημόσιες επενδύσεις και μέσα από τα ευρωπαϊκά προγράμματα και με το άνοιγμα της επιχειρηματικότητας να καλύψουμε άλλα ζητήματα.

Έρχομαι, όμως, στο θέμα του σιδηροδρομικού δικτύου. Έχουν προταθεί μελέτες για συγχρηματοδότηση για τη σιδηροδρομική γραμμή Θεσσαλονίκη –Δρυμώνα – Δράμα – Αλεξανδρούπολη - Ορμένιο και έχουμε ζητήσει μετά τις μελέτες αυτές να υλοποιήσουμε την ηλεκτροκίνηση στο κομμάτι Στρυμόνα – Δράμα – Αλεξανδρούπολη και στο κομμάτι Αλεξανδρούπολη – Ορμένιο.

Πιστεύουμε ότι το κομμάτι Αλεξανδρούπολη – Ορμένιο θα μπορεί μέσα στο 2016 να προχωρήσει. Το άλλο το κομμάτι -για να είμαι και ειλικρινής προς την Αίθουσα και τους Βουλευτές- πιστεύουμε μέσα στο 2017. Όμως, έχει ξεκινήσει σε σχεδιασμό το κομμάτι της σιδηροδρομικής Εγνατίας, που σας αφορά. Κι έχει να κάνει με τη μελέτη από Τοξότες – Καρβάλη - Αμφίπολη - Θεσσαλονίκη. Αυτό το κομμάτι είναι ένα κομμάτι της σιδηροδρομικής Εγνατίας και θα είναι υψηλών ταχυτήτων, όπως όλη η σιδηροδρομική Εγνατία.

Αυτό υπολογίζεται ότι μπορεί να αρχίσει να υλοποιείται προς το τέλος του 2019 και επίσης θα υπάρξει συμβατική γραμμή, η οποία θα συνδέσει αυτό το κομμάτι Αμφίπολη - Νέα Ζίχνη που θα μειώσει τον χρόνο για να φύγουν τα φορτία από Θεσσαλονίκη για Δράμα, όπως επίσης θα μειωθεί και η διαδρομή κατά εξήντα χιλιόμετρα.

Όπως ξέρετε, ο σιδηρόδρομος έμεινε στην Ελλάδα πάρα πολύ πίσω, αλλά ο σιδηρόδρομος αυτήν τη στιγμή είναι, αν θέλετε, ο μοχλός της ανάπτυξης της χώρας μαζί με τα logistics, δηλαδή τα εμπορευματικά κέντρα, και σε αυτήν την κατεύθυνση θα κινηθούμε.

Δεν θέλω να πάρω άλλο χρόνο. Χαίρομαι πάντως ότι η ερώτηση αυτή έδωσε την αφορμή να αναπτύξουμε ένα σχέδιο ευρύτερο για τη χώρα.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ, κύριε Υφυπουργέ.

Συνεχίζουμε με την τρίτη με αριθμό 230/27-11-2015 επίκαιρη ερώτηση πρώτου κύκλου του Βουλευτή Αργολίδας της Δημοκρατικής Συμπαράταξης ΠΑΣΟΚ – ΔΗΜΑΡ κ. Ιωάννη Μανιάτη προς τον Υπουργό Περιβάλλοντος και Ενέργειας, σχετικά με τις καθυστερήσεις στην απόδοση του ειδικού τέλους παραγωγής αιολικών σταθμών στους δικαιούχους οικιακούς καταναλωτές των ορεινών κοινοτήτων της Αργολίδας.

Θα απαντήσει ο Υπουργός Περιβάλλοντος και Ενέργειας κ. Σκουρλέτης.

Τον λόγο έχει ο κ. Μανιάτης.

**ΙΩΑΝΝΗΣ ΜΑΝΙΑΤΗΣ:** Κύριε Υπουργέ, το θέμα για το οποίο κατέθεσα αυτήν την ερώτηση είναι ένα θέμα το οποίο αφορά περίπου πενήντα χιλιάδες οικογένειες στα διακόσια εβδομήντα δύο πιο ορεινά χωριά της πατρίδας μας.

Μιλώ για τα χωριά αυτά στα οποία έχουν εγκατασταθεί αιολικά πάρκα και για τα οποία χωριά παρακρατείται εδώ και τρία χρόνια το 1% της πωλούμενης ηλεκτρικής ενέργειας, προκειμένου αυτά τα χρήματα να αποδοθούν στους οικιακούς καταναλωτές των χωριών, δηλαδή να υπάρξει ένα άμεσο ανταποδοτικό τέλος, να υπάρξει μια πραγματική κοινωνική δικαιοσύνη.

Στο τέλος του 2014, τον Δεκέμβρη του 2014, που υπεγράφη η αντίστοιχη υπουργική απόφαση για τον επιμερισμό των χρημάτων αυτών, στον λογαριασμό υπήρχαν πάνω από 13 εκατομμύρια ευρώ. Νομίζω ότι τώρα –ελπίζω να μας πληροφορήσετε- πρέπει να έχουμε πλησιάσει τα 20 εκατομμύρια ευρώ.

Κύριε Υπουργέ, θα σας πω ένα παράδειγμα για την Αργολίδα. Έχουμε έξι χωριά στην Αργολίδα που περιμένουν περίπου ένα εκατομμύριο ευρώ -με βάση τα στοιχεία του 2014 είναι 998.000 ευρώ- δηλαδή τα Δίδυμα 200.000, ο Αχλαδόκαμπος 400.000, το Αραχναίο 184.000, το Θερμήσι 137.000. Και να σας τα πω κατά οικογένεια, γιατί μερικές φορές, κύριε Πρόεδρε, οι επιστροφές αυτές των χρημάτων είναι μία ολόκληρη σύνταξη ενός αγρότη και μερικές φορές είναι και διπλή σύνταξη. Για τον Αχλαδόκαμπο η επιστροφή είναι 960 ευρώ, για τα Δίδυμα 180 ευρώ, για το Αραχναίο 460 ευρώ, για το Θερμήσι 120 ευρώ.

Και για να έχετε και μια πλήρη εικόνα, κύριε Υπουργέ, -είμαι βέβαιος ότι την έχετε από τις υπηρεσίες του Υπουργείου- για τις υπόλοιπες περιοχές της χώρας σας αναφέρω: Δήμος Καρύστου, δικαιούμενο ποσό επιστροφής 1.200.000, Δήμος Σητείας 910.000, Δήμος Τρίπολης 620.000, Δήμος Κύμης- Αλιβερίου 600.000.

Γιατί τα ανέφερα αυτά, κύριε Υπουργέ; Τα ανέφερα, διότι πιστεύω ότι, επειδή ακριβώς έχει περάσει ένας ολόκληρος χρόνος από την υπογραφή της υπουργικής απόφασης που έχει γίνει ο επιμερισμός και ελπίζοντας ότι δεν έχουν χρησιμοποιηθεί τα χρήματα αυτά για αλλότριους σκοπούς, έχει μεγάλη σημασία και απασχολεί τους πενήντα χιλιάδες κατοίκους των ορεινών αυτών χωριών πότε επιτέλους θα τους επιστραφούν τα χρήματα αυτά. Παρακαλώ να έχω την απάντησή σας.

**ΠΡΟΕΔΡΕΥΩΝ (Δημήτριος Κρεμαστινός):** Τον λόγο έχει ο κ. Σκουρλέτης.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κύριε Μανιάτη, θα συμφωνήσουμε σε κάτι, ότι τα χρήματα αυτά πρέπει να αποδοθούν και κυρίως ότι είναι λογικό το αυξημένο ενδιαφέρον των πενήντα χιλιάδων περίπου αποδεκτών.

Εγώ ειλικρινά χαίρομαι για την ερώτηση, γιατί δείχνει ένα όψιμο ενδιαφέρον. Θα σας εξηγήσω μετά γιατί λέω όψιμο ενδιαφέρον, φαντάζομαι ότι το έχετε ήδη αντιληφθεί.

Αυτά τα χρήματα υπάρχουν στους λογαριασμούς. Έχουμε συλλέξει τα στοιχεία και από το ΛΑΓΗΕ και από το ΔΕΔΗΕ και από τη ΡΑΕ, που με ρωτάτε συγκεκριμένα και σας λέω ότι έχουν έρθει και από την ΕΛΣΤΑΤ. Έχει συγκροτηθεί ομάδα εργασίας από το Υπουργείο και θα ακολουθηθεί όλη η προβλεπόμενη από τον νόμο διαδικασία. Έτσι, λοιπόν, φαντάζομαι ότι το συντομότερο δυνατόν θα αποδοθούν τα χρήματα και θα κοιτάξουμε και στις περιπτώσεις εκείνες που τυχόν θα υπάρχουν ενστάσεις σε σχέση με τη χωροθέτηση των συγκεκριμένων ΑΠΕ να επιταχύνουμε όσο το δυνατόν περισσότερο το έργο της απόδοσης αυτών των χρημάτων.

Γιατί λέω όψιμο ενδιαφέρον; Γνωρίζετε από πότε παρακρατείται αυτό το τέλος; Το γνωρίζετε. Από τον Ιούνιο του 2010. Γνωρίζετε –ρητορικό το ερώτημα- ότι έχετε υπάρξει πολιτική ηγεσία του συγκεκριμένου Υπουργείου, του Υπουργείου Ενέργειας; Το γνωρίζετε. Τι κάνατε; Το λέω αυτό ειλικρινά, με χαμόγελο, και φαντάζομαι ότι περισσότερο θέλετε να ενημερωθείτε, εάν δεν ξέρετε, γι’ αυτούς τους ανθρώπους, για τους οποίους έχετε ευθύνη γιατί δεν έχουν αποδοθεί αυτά τα χρήματα.

Γι’ αυτά τα χρήματα, που συλλέγονται από το 2010 και περίπου φθάνουν πράγματι το ποσό των 20 εκατομμυρίων ευρώ, θα έπρεπε να έχει δρομολογηθεί προ πολλού η απόδοσή τους. Εν πάση περιπτώσει, αυτό θα γίνει για πρώτη φορά και όπως κάθε πράγμα που γίνεται πρώτη φορά στη δημόσια διοίκηση, έχει τις δυσκολίες του. Τις δυσκολίες τις ξεπερνάμε και είναι πράγματι αυτή η Κυβέρνηση των ΣΥΡΙΖΑ-ΑΝΕΛ που θα αποδώσει αυτά που πρέπει σε αυτούς που πρέπει να τα πάρουν.

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Μανιάτη, έχετε τον λόγο, για να δευτερολογήσετε.

**ΙΩΑΝΝΗΣ ΜΑΝΙΑΤΗΣ:** Ευχαριστώ τον Υπουργό για την απάντησή του. Προφανώς, κοιτά τον καθρέφτη μιλώντας για όψιμο ενδιαφέρον, διότι –και θα το καταθέσω για τα Πρακτικά, κύριε Υπουργέ- όταν αναλάβατε στο τέλος Ιανουαρίου την Κυβέρνηση, τα πήρατε όλα έτοιμα. Όλα, τα χρήματα συγκεντρωμένα, την υπουργική απόφαση δημοσιευμένη και τις κατανομές τις οποίες θα καταθέσω ανά χωριό έτοιμες. Όλη η δουλειά προεργασίας, λοιπόν, είχε γίνει. Από εσάς αυτό που ζητούσαμε ήταν τα λεφτά που σας είχαμε μαζέψει, που σας δώσαμε τρόπο να τα κατανείμετε, να τα δώσετε σε αυτούς που δικαιούνται. Εάν, λοιπόν, κάποιος πρέπει να ρωτήσει, αυτός είμαι εγώ.

Και σας ερωτώ: Ένα χρόνο που έχετε τα λεφτά στο συρτάρι, που έχετε την απόφαση πώς να τα δώσετε, που έχετε τις κατανομές, γιατί τα κρατάτε στα συρτάρια σας; Υπάρχει κάποια σκοπιμότητα; Διότι εσείς μου λέτε ότι επί ένα χρόνο δεν έχετε τη διοικητική ικανότητα να μοιράσετε λεφτά που μάζεψαν άλλοι και που σας είπαν πώς να τα δώσετε. Θέλετε να εγκαλέσετε, γιατί από το 2011 –και κάνετε λάθος, δεν είναι από το 2010, είναι από το 2011 που άλλαξε ο νόμος και άρχισαν να συγκεντρώνονται από το 2012- δεν αποδόθηκαν τα χρήματα; Να, που τα παραλάβατε έτοιμα τον Δεκέμβριο του 2014. Ένα χρόνο, λοιπόν, τώρα τι ακριβώς κάνετε; Αυτό είναι το ερώτημα, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, έχετε τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Κύριε Μανιάτη, είστε αποκαλυπτικός, διότι είτε τον Ιούνιο του 2010, είτε το 2011, είτε το 2012, όπως είπατε και τις τρεις ημερομηνίες, έχετε ευθύνη γιατί φθάσατε σήμερα, με τα δικά σας λεγόμενα, τον Δεκέμβριο του 2014 για να φτιάξετε μία απόφαση. Τι κάνατε όλο το προηγούμενο διάστημα; Τα μαζεύατε και πώς τα αξιοποιούσατε, για να θέσω και εγώ το ερώτημα που θέσατε πριν σε εμένα;

Εν πάση περιπτώσει, επειδή λέτε ότι είχατε όλα τα έγγραφα έτοιμα, τότε γιατί με ρωτάτε γιατί δεν έχουν παραληφθεί από τη ΡΑΕ τα σημεία θέσης των σταθμών ΑΠΕ;

Άρα, γνωρίζετε, λοιπόν, ότι δεν είχε ολοκληρωθεί τον Δεκέμβριο του 2014, ότι δεν είχατε στα χέρια σας απαιτούμενα έγγραφα. Μία ΚΥΑ κάνατε. Από εκεί και πέρα, είναι αρκετός ο δρόμος και το κάνατε στο παρά πέντε της αναχώρησής σας από την κυβέρνηση. Και καταλαβαίνω γιατί το κάνατε, για δημιουργία απλώς και μόνο εντυπώσεων, όπως σε τόσους άλλους τομείς το κάνατε ως κυβέρνηση. Βλέποντας ότι φεύγετε, βλέποντας ότι χάνετε, τι κάνατε; Θυμηθήκατε ότι κάτι χρωστάμε να δώσουμε σε κάποιους ανθρώπους. Εν πάση περιπτώσει, καλό είναι το θράσος, ακόμη καλύτερος ο κοινοβουλευτικός έλεγχος και τον δέχομαι τον κοινοβουλευτικό έλεγχο…

**ΙΩΑΝΝΗΣ ΜΑΝΙΑΤΗΣ:** Ποιο είπατε ότι είναι καλό;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Σας παρακαλώ! Μιλώ. Θα πάρετε, εάν θέλετε, τον λόγο.

Σήμερα, λοιπόν, έχουμε δρομολογήσει μία λύση. Λύνεται το θέμα και επαναλαμβάνω ότι λύνεται για πρώτη φορά απ’ αυτήν εδώ την Κυβέρνηση.

**ΙΩΑΝΝΗΣ ΜΑΝΙΑΤΗΣ:** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Δημήτριος Κρεμαστινός):** Προσωπικό θέμα προφανώς εγείρετε εσείς.

**ΙΩΑΝΝΗΣ ΜΑΝΙΑΤΗΣ:** Προφανώς.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Μανιάτη, έχετε τον λόγο.

**ΙΩΑΝΝΗΣ ΜΑΝΙΑΤΗΣ:** Ο κύριος Υπουργός μάς μιλά για πολιτικό θράσος, όταν ο ίδιος τα πήρε όλα έτοιμα, γιατί κάποιοι δούλεψαν, κύριε Υπουργέ, πριν από εσάς, για να ξεπεράσουν τα γραφειοκρατικά προβλήματα και εσείς μου λέτε ότι επί ένα χρόνο δεν κάνετε τίποτα, δεν ρίξατε μία «πενιά».

Πείτε μου ακριβώς τι κάνατε ένα χρόνο για να δίνετε στον εαυτό σας το δικαίωμα να μιλάτε για πολιτικό θράσος. Πείτε μου μία πράξη που κάνατε, εκτός από το να περιμένετε να δείτε πώς θα πέσει το μάννα εξ ουρανού.

Κύριε Πρόεδρε, θα καταθέσω για τα Πρακτικά την ήδη δρομολογημένη διαδικασία και κατανομή από τον Δεκέμβριο του 2014 και παρακαλώ τον κύριο Υπουργό να μας πει η πολιτική ηγεσία του Υπουργείου, εδώ και ένα χρόνο, σε ποια πράξη προέβη, προκειμένου να προωθηθεί το θέμα.

(Στο σημείο αυτό ο Βουλευτής κ. Ιωάννης Μανιάτης καταθέτει για τα Πρακτικά τους προαναφερθέντες πίνακες, οι οποίοι βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Κι εγώ, κύριε Πρόεδρε, θέλω τον λόγο για πολύ λίγο.

**ΠΡΟΕΔΡΕΥΩΝ (Δημήτριος Κρεμαστινός):** Βεβαίως, έχετε τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Εγώ θα σας το πω πολύ απλά. Κάναμε ό,τι δεν είχατε κάνει δυόμισι, τρία, τέσσερα χρόνια. Αυτό κάναμε. Από εκεί και πέρα, ο καθένας που ακούει τη συζήτηση καταλαβαίνει.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Πάντως, κύριε Υπουργέ, απ’ ό,τι αντιλαμβανόμαστε λεφτά υπάρχουν, οπότε θα αποδοθούν και οι ενδιαφερόμενοι ενδιαφέρονται να αποδοθούν.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Έχετε και εσείς καμμιά περιοχή που σας ενδιαφέρει;

**ΠΡΟΕΔΡΕΥΩΝ (Δημήτριος Κρεμαστινός):** Όχι, προσωπικά δεν έχω καμμία περίπτωση.

Προχωρούμε στη συζήτηση της τρίτης με αριθμό 234/30-11-2015 επίκαιρης ερώτησης δευτέρου κύκλου του Βουλευτή Αρκαδίας της Δημοκρατικής Συμπαράταξης ΠΑΣΟΚ-ΔΗΜΑΡ κ. Οδυσσέα Κωνσταντινόπουλου, προς τον Υπουργό Οικονομίας, Ανάπτυξης και Τουρισμού, σχετικά με τον σχεδιασμό ως προς την εξυγίανση των επενδύσεων που προβλέπονται στους αναπτυξιακούς νόμους και την παράταση της προθεσμίας υλοποίησης των επενδύσεων που εκκρεμούν.

Ορίστε, κύριε Κωνσταντινόπουλε, έχετε τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κύριε Υπουργέ, εμείς πιστεύουμε πραγματικά ότι ο αναπτυξιακός νόμος μπορεί να στηρίξει την ελληνική οικονομία. Όσον αφορά αυτό που είπαμε τις προηγούμενες μέρες ότι για εμάς η συναίνεση είναι εντός του Κοινοβουλίου, θέλουμε να μπορέσουμε να βοηθήσουμε γιατί πάνω απ’ όλα θέλουμε να προχωρήσει η χώρα μας, να υπάρξουν επενδύσεις, να υπάρξουν νέες θέσεις εργασίας, να υπάρχει ανταγωνιστική οικονομία.

Σήμερα, με την ερώτησή μου, εκπροσωπώντας τη Δημοκρατική Συμπαράταξη, θα σας καταθέσω μια ολοκληρωμένη πρόταση για τους αναπτυξιακούς νόμους.

Όπως γνωρίζετε, έχετε πει στο τελευταίο συνέδριο ότι οι αναπτυξιακοί νόμοι αφορούν έργα 3 δισεκατομμυρίων. Εγώ τα υπολογίζω γύρω στα 4 δισεκατομμύρια και κάποια από αυτά τα έργα τελειώνουν στις 31 Δεκεμβρίου 2015. Η πρότασή μας είναι πολύ απλή.

Πρώτον, να υπάρχει εξυγίανση όλων των παλιών έργων που αφορούν τους αναπτυξιακούς νόμους. Αυτό πώς θα μπορούσε να γίνει; Θα μπορούσε να γίνει με τη βοήθεια ελεγκτικών εταιρειών, οι οποίες θα βοηθούσαν και με τη συνδρομή των υπηρεσιών, που είναι πάνω απ’ όλους, να δούμε ποιες είναι ζωντανές επενδύσεις. Άρα, υπολογίζουμε και νομίζω ότι το έχουμε πει και εσείς και εμείς και εγώ πολλές φορές ότι αυτές οι επενδύσεις είναι γύρω στο 1,7 δισεκατομμύριο.

Το δεύτερο μέρος είναι η χρηματοδότηση αυτών των επενδύσεων. Η πρότασή μας είναι τα χρήματα που δανειστήκαμε από την EBRD, να πάνε στους αναπτυξιακούς τόσο των περιφερειών που αφορούν 100 εκατομμύρια όσο και στον υπόλοιπο αναπτυξιακό τα υπόλοιπα 400 εκατομμύρια. Μάλιστα, αυτή η πρότασή μας βρίσκει σύμφωνους τόσο την ΕΛΠΕ όσο και τα επιμελητήρια. Και γιατί το λέμε αυτό; Γιατί όπως έχει πει ο κ. Χουλιαράκης μέχρι τον Ιούνιο θα έχουμε capital controls, άρα θα έδινε στις ζωντανές επενδύσεις μία δύναμη για να προχωρήσουν.

Και το τρίτο είναι ότι για να μπορέσει να γίνει όλη αυτή η διαδικασία, κύριε Υπουργέ -γιατί χρειάζεται χρόνος και το καταλαβαίνω αυτό- θα πρέπει, για τα έργα που τελειώνουν και έχουν προθεσμία στον αναπτυξιακό νόμο μέχρι 31 Δεκεμβρίου 2015, να δοθεί μία παράταση, για να δοθεί χρόνος στο Υπουργείο και σε όλον αυτόν τον μηχανισμό να ολοκληρώσουν τα έργα.

Είμαστε σίγουροι και πιστεύουμε ότι αυτήν την πρότασή μας θα την υλοποιήσετε και θα σας στηρίξουμε, ώστε πραγματικά γρήγορα αυτές οι επενδύσεις να πάρουν τον δρόμο τους.

Σας ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Ο Υπουργός Οικονομίας, Ανάπτυξης και Τουρισμού έχει τον λόγο.

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Ευχαριστώ για την ερώτηση διότι μου δίνεται η ευκαιρία να προβώ σε κάποια εξαγγελία για τον τρόπο, με τον οποίον θα διαχειριστούμε το πρόβλημα των αναπτυξιακών νόμων.

Επιτρέψτε μου εισαγωγικά να πω ότι οι δύο αναπτυξιακοί νόμοι, του 2004 και του 2011, έχουν συσσωρεύσει έναν τεράστιο αριθμό επενδυτικών σχεδίων, περίπου έξι χιλιάδων τριακοσίων. Υπάρχουν συμβασιοποιημένες οφειλές περίπου 3 δισεκατομμύρια. Είναι πολύ δύσκολο να αποτυπωθεί το ακριβές επίπεδο, στο οποίο βρίσκεται η κατάσταση των επενδύσεων αυτών.

Ο άλλος δείκτης που έχουμε είναι ο δείκτης αυτών από τις τράπεζες, στην περίπτωση που ο επενδυτής έχει εκχωρήσει την απόφαση υπαγωγής στην τράπεζα ως ενέχυρο έναντι δανείου. Αυτό το ποσό είναι 523 εκατομμύρια αυτήν τη στιγμή και ως γνωστόν η χρηματοδότηση του αναπτυξιακού νόμου έχει δυο πηγές: το Πρόγραμμα Δημοσίων Επενδύσεων, στο οποίο υπάρχουν αυτήν τη στιγμή συνολικές ανάγκες περίπου 140 εκατομμύρια με διαθεσιμότητα χαμηλότερη αυτήν τη στιγμή για το 2015, και το ΕΣΠΑ που είναι 1 δισεκατομμύριο, από το οποίο έχουν απορροφηθεί 765 εκατομμύρια και μένουν ακόμα 240 εκατομμύρια γι’ αυτόν τον σκοπό.

Επίσης, επιτρέψτε μου εισαγωγικά να προσθέσω ότι οι αναπτυξιακοί νόμοι είχαν πολλά προβλήματα λειτουργίας της υπηρεσίας. Έχουν επιβληθεί πρόστιμα από την Κομισιόν και έχουν γίνει δύο διαδοχικά σχέδια, ένα από προηγούμενες κυβερνήσεις κι ένα –αυτό που υπέβαλα πρόσφατα τον Ιούνιο- για να αναβαθμολογηθεί η Υπηρεσία και να μπορεί να διαχειρίζεται πόρους και ταυτόχρονα να ξεπαγώσουν οι πόροι που είχαν παγώσει -περίπου 800 εκατομμύρια- όταν ήρθαμε στην Κυβέρνηση.

Εμείς ταυτόχρονα αναγνωρίζουμε ότι υπάρχουν ακόμα πάρα πολλά προβλήματα, όπως τεράστια καθυστέρηση, αναφορικά με την αξιολόγηση των επενδύσεων, την ανταπόκριση στα αιτήματα για ελέγχους κ.ο.κ. Αποφασίσαμε, λοιπόν, να δώσουμε την εξής λύση στον αναπτυξιακό νόμο και στους δυο υπάρχοντες, πρακτικά, ενοποιώντας τους αναπτυξιακούς νόμους.

Αυτό που προτιθέμεθα θα κάνουμε είναι το εξής: Να δοθεί παράταση δεκαοκτώ μηνών από την 1-1-2016 μέχρι τα μέσα του 2017, που θα περιλαμβάνει και τους δύο νόμους, κάποιες κατηγορίες επενδύσεων που έχουν πάρει ήδη παράταση μέχρι τέλους του 2016 και κάποιες μέχρι τέλους του 2015. Αδιακρίτως του ποιες έχουν πάρει παράταση και στις δύο κατηγορίες θα δοθούν δεκαοκτώ μήνες παράταση για ολοκλήρωση των επενδύσεων.

Σε αυτό θα ενταχθούν μόνο οι επιχειρήσεις που έχουν κάνει αίτημα, έχουν ολοκληρώσει ή εντός εξαμήνου θα κάνουν αίτημα για ολοκλήρωση του 50% του έργου. Το επαναλαμβάνω. Οι επιχειρήσεις, οι οποίες ως γνωστόν έχουν πάρει την προκαταβολή και φτάνουν στο κρίσιμο σημείο του 50% της ολοκλήρωσης του έργου, στην οποία περίπτωση κάνουν νέο αίτημα για έλεγχο, αυτές οι επιχειρήσεις, που ή έχουν ήδη κάνει αίτημα ή έχουν ολοκληρώσει το 50% και βρίσκονται ήδη στο παραπάνω σημείο ή το ολοκληρώνουν εντός του επόμενου εξαμήνου και κάνουν αίτημα, θα τύχουν της ευνοϊκής διαδικασίας του δεκαοκταμήνου για να ολοκληρώσουν τις επενδύσεις τους.

Όλες οι άλλες επιχειρήσεις, οι οποίες δεν θα κάνουν αίτημα ή δεν έχουν κάνει αίτημα, απεντάσσονται αυτόματα τον Ιούνιο του 2016, αυτές, δηλαδή, οι οποίες δεν έχουν ή δεν μπορούν να φτάσουν στο 50% της επένδυσης μέχρι τα μέσα του 2016. Αυτές, λοιπόν, που δεν θα κάνουν αίτημα απεντάσσονται αυτόματα.

Όμως, έχουν μια ευκαιρία. Εάν για οποιονδήποτε λόγο το αρχικό επενδυτικό σχέδιο -το οποίο μπορεί να έχει γίνει σε μια περίοδο πριν από την κρίση ή στη διάρκεια της κρίσης- αντιμετώπιζε τις δυσκολίες κ.λπ. και δεν θέλουν να το αναπροσαρμόσουν προς τα κάτω, δηλαδή να φτιάξουν ένα μικρότερο πιο ευέλικτο επενδυτικό σχέδιο, θα διαμορφώσουμε όλες τις προϋποθέσεις να υποβάλουν το νέο επενδυτικό τους σχέδιο πιο ευέλικτο, πιο μικρό, πιο συμβατό με τις δυνατότητες που έχουν, ώστε πάλι εντός αυτών των προθεσμιών να μπορέσουν να προχωρήσουν στην επένδυση αυτή. Αυτή είναι η λύση, την οποία προτείνουμε.

Επιπρόσθετα, κάνουμε δύο πράγματα. Πρώτον, γι’ αυτές τις επενδύσεις που έχουν ολοκληρωθεί και οι οποίες για διάφορους λόγους έχουν βαλτώσει, θα προωθήσουμε όσο το δυνατό γρηγορότερα την αξιολόγηση, την αντιμετώπιση των προβλημάτων που έχουν και πιθανόν ένα κανονιστικό πλαίσιο, με το οποίο να μπορούμε -ανάλογα με τι παρέκκλιση έχουν κάνει από το αρχικό τους επενδυτικό σχέδιο, η οποία εμποδίζει την καταβολή των επενδυμένων χρημάτων τους- να έχουμε όχι μόνο το 10% της απόκλισης, αλλά μια κατηγοριοποίηση με την οποία θα πάρουν λιγότερα χρήματα λόγω παρεκκλίσεων που έχουν κάνει.

Όμως, μέσα από κάποιους κανόνες θα μπορέσουν να πάρουν το μεγαλύτερο δυνατό ποσό, μετά από μια συμφωνία και γρήγορα. Και μιλώ για εκείνες που έχουν ολοκληρωθεί και λειτουργούν οι επενδύσεις και για διάφορους λόγους, επειδή ήταν πολύ ανελαστικοί και γραφειοκρατικοί οι δύο προηγούμενοι νόμοι, υπάρχει πρόβλημα, ώστε να μπορέσουμε να αυξήσουμε την ελαστικότητά τους, για να μπορέσουν να αποζημιωθούν οι άνθρωποι, οι οποίοι έχουν κάνει τις επενδύσεις και δουλεύουν οι επιχειρήσεις τους.

Για τον σκοπό αυτό και για τη γρήγορη αξιολόγηση όλων των προηγούμενων σημείων στους ογδόντα εξωτερικούς συνεργάτες που χρησιμοποιούμε ήδη από τους καταλόγους των μηχανικών του ΤΕΕ και των οικονομολόγων του Οικονομικού Επιμελητηρίου θα προστεθούν άλλοι διακόσιοι, οι οποίοι θα περάσουν γρήγορη εκπαίδευση και θα επιταχύνουν τον ρυθμό αξιολόγησης, ολοκλήρωσης και λειτουργίας αυτού του νόμου.

Τελευταίο σημείο είναι το θέμα της χρηματοδότησης. Δεν έχουμε οριστικές απαντήσεις. Είναι πολύ καλές οι προτάσεις και τις λαμβάνουμε σοβαρά υπ’ όψιν μας για συμπληρωματικές μορφές χρηματοδότησης του νόμου, εφόσον υπάρχουν περιορισμοί αυτή τη στιγμή. Είμαστε σε επαφή με την ΕΤΕΠ και με την EBRD και υπάρχει μια γενικά θετική ανταπόκριση και από τις δύο. Η βασική τους σκέψη είναι ότι ανάλογα με τη ροή των εθνικών πόρων, θα υπάρχει και μια ανάλογη ροή ευρωπαϊκών πόρων προς αυτό τον σκοπό.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Κωνσταντινόπουλε, έχετε τρία λεπτά για τη δευτερολογία σας.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Νομίζω ότι ο κύριος Υπουργός τα είπε σχεδόν όλα.

Εγώ χαίρομαι πάρα πολύ -και σας ευχαριστώ, κύριε Υπουργέ- που μέσα από μια ερώτηση νομίζω ότι δίνουμε απαντήσεις και θέλω να πιστεύω και λύσεις σε όλους αυτούς τους ανθρώπους που επί χρόνια ταλαιπωρούνται.

Έχετε δίκιο που λέτε ότι η Υπηρεσία έχει αρκετά προβλήματα. Όμως, θέλω να σας πω ότι οι άνθρωποι εκεί είναι λίγοι μπροστά στον φόρτο εργασίας. Είμαστε στη διάθεσή σας για όποια νομοθετική ρύθμιση, προκειμένου να στηρίξουμε την εξυγίανση της Υπηρεσίας. Πρέπει να τη στηρίξουμε, γιατί νομίζω ότι μέσα από αυτή τη διαδικασία θα μπορούν να εξευρεθούν νέες θέσεις εργασίας πραγματικά και θα δοθεί η δυνατότητα με τον νέο αναπτυξιακό νόμο και τη νέα πρόταση που θα φέρετε να έχει διαφορετικά χαρακτηριστικά, σε σχέση με τον προηγούμενο.

Και τελειώνω με το εξής: Ελπίζω ότι με τη χρηματοδότηση, αν σύντομα η Κυβέρνηση έχει μία πρόταση, θα έχει η χώρα μία ολοκληρωμένη λύση για τους ανθρώπους, για τους επενδυτές.

Σας ευχαριστώ πάρα πολύ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ και εγώ, κύριε Κωνσταντινόπουλε.

Κύριε Υπουργέ, έχετε τον λόγο για τρία λεπτά και αν έχετε την καλοσύνη να μας πείτε γι’ αυτούς στους οποίους οφείλετε –όχι εσείς, το Υπουργείο- και έχουν δημοσιευθεί αποφάσεις στην Εφημερίδα της Κυβερνήσεως από πέρυσι πότε προβλέπεται ότι θα πάρουν τα λεφτά τους.

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Νομίζω ότι έδωσα τα στοιχεία. Αυτή τη στιγμή καλύπτουμε το 50% των οφειλών. Αυτός είναι ο ρυθμός απορρόφησης των ολοκληρωμένων επενδύσεων. Αν θυμάμαι καλά, θα δώσουμε 48 εκατομμύρια έναντι 91 υποχρεώσεων.

Αυτό αναφέρεται μόνο στο Πρόγραμμα Δημοσίων Επενδύσεων. Όσες είναι ενταγμένες στο ΕΣΠΑ έχουν πλήρη απορρόφηση. Εντούτοις, κάνουμε ό,τι είναι δυνατό αυτοί οι πόροι να είναι αυξημένοι –θα είναι αυξημένοι το 2016- προκειμένου να καλυφθεί και το κενό που υπάρχει αυτή τη στιγμή.

Θέλω να επαναλάβω κι εγώ ότι η Υπηρεσία θέλει στήριξη, περισσότερο προσωπικό και οργανωτική αναδιάρθρωση. Κυρίως, εφόσον θα υπάρξουν και εξωτερικοί συνεργάτες, θα πρέπει να αναβαθμιστεί και ο ρόλος των περισσοτέρων υπαλλήλων, προκειμένου να αναλάβουν το πιο επιτελικό και ισχυρό ρόλο που παίζουν οι εισηγητές, προκειμένου να γίνεται καλύτερα τα σύνολο της εργασίας, πιο γρήγορα, πιο αποτελεσματικά και με σαφώς, βεβαίως, απόλυτη διαφάνεια.

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής των Ελλήνων, τριάντα τέσσερις μαθητές και μαθήτριες και τρεις συνοδοί εκπαιδευτικοί από το Γυμνάσιο Κουτσουρά Λασιθίου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Θα συζητηθεί η έβδομη με αριθμό 231/30-11-2015 επίκαιρη ερώτηση δεύτερου κύκλου του Βουλευτή Β΄ Αθηνών της Ένωσης Κεντρώων κ. Γεωργίου-Δημητρίου Καρρά προς τον Υπουργό Οικονομίας, Ανάπτυξης και Τουρισμού, σχετικά με τον κίνδυνο δυσμενών οικονομικών περιουσιακών συνεπειών σε βάρος οφειλετών στεγαστικών δανείων κύριας κατοικίας σε περίπτωση της μερικής κάλυψης από το ελληνικό δημόσιο του ποσού της μηνιαίας καταβολής του.

Κύριε Καρρά, έχετε τον λόγο.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Ευχαριστώ, κύριε Πρόεδρε.

Αναγιγνώσκοντας τον νόμο, τον τελευταίο που τροποποίησε, τον γνωστό νόμο Κατσέλη, διαπιστώσαμε ότι το ελληνικό δημόσιο, υπό τις προϋποθέσεις τις οποίες προβλέπει ο νόμος, αναλαμβάνει ένα μέρος κάλυψης της οφειλής εκείνου πράγματι του οφειλέτη που έχει την ανάγκη της συνεισφοράς του δημοσίου. Αυτό δεν αμφισβητείται και η Ένωση Κεντρώων ψήφισε αυτήν τη διάταξη.

Όμως, μελετώντας την στη συνέχεια, παρατήρησα ότι θα πρέπει, κύριε Πρόεδρε και κύριε Υπουργέ, να συμπληρωθεί και να διευκρινιστούν ορισμένα σημεία της και γι’ αυτό υπέβαλα την επίκαιρη ερώτηση. Ποια είναι αυτά τα κατά τη γνώμη μου σημεία, τα οποία χρήζουν διευκρίνισης και συμπλήρωσης.

Αναλαμβάνει, λοιπόν, με τη διαδικασία που αναφέρεται, κατόπιν εκδόσεως της δικαστικής αποφάσεως, με αίτηση του οφειλέτη, το δημόσιο να καλύψει ένα μέρος της οφειλής. Τίθεται αυτομάτως το ερώτημα: Η κάλυψη της οφειλής αυτής θα ελευθερώνει κατά το αντίστοιχο μέρος τον οφειλέτη ή θα είναι μία απλή διευκόλυνση του οφειλέτη από το δημόσιο προς την τράπεζα;

Δεύτερο ερώτημα: Σε περίπτωση τυχόν καθυστέρησης του δημοσίου, αν αναλάβει να καλύπτει το μέρος της καταβολής του οφειλέτη, παράλληλα θα εξακολουθεί να είναι υπόχρεος και ο ιδιώτης, ο οφειλέτης; Αν όμως συμβούν αυτά, τότε επιπλέον θα έχουμε δύο υπόχρεους έναντι της τράπεζας, οπότε διατηρείται ισχυρά εν τέλει η οφειλή.

Περαιτέρω, υπό την εκδοχή ότι το δημόσιο καλύπτει το μέρος αυτό, έρχεται, λοιπόν, το επόμενο ερώτημα: Εφόσον το καλύπτει, θα έχει αναγωγική αξίωση κατά του ιδιώτη-οφειλέτη να διεκδικήσει το ποσό, το οποίο κατέβαλε για λογαριασμό του; Δεν θέλω να αναφερθώ σε νομικές ή άλλες διατάξεις. Δεν πρέπει να απασχολήσουν ειδικότερα την Αίθουσα. Είναι τα πρακτικά πραγματικά ερωτήματα, τα οποία τίθενται.

Επιπρόσθετα, θα ήθελα να κάνω μία νομοτεχνική παρατήρηση στον νέο νόμο, η οποία είναι η εξής: Προβλέπεται η έκδοση κοινής υπουργικής απόφασης μέχρι τις 31 Δεκεμβρίου 2015, η οποία θα ορίσει τις προϋποθέσεις, υπό τις οποίες ο ιδιώτης οφειλέτης θα μπορεί να απευθύνεται και για το 2016 με ειδικότερο μέρος της ΚΥΑ και για τον επέκεινα χρόνο, προς το δημόσιο για να ζητάει τη συνεισφορά του.

Επειδή, όμως, έχω την άποψη ότι τα ερωτήματα, τα οποία θέτω χρήζουν νομοθετικής ρυθμίσεως –το προηγούμενο της ελευθερώσεως του ιδιώτη ή της απελευθερώσεώς του σε περίπτωση που καταβάλλει το δημόσιο το μέρος της συνεισφοράς, ούτως ώστε να μην έρχεται η φορολογική αρχή ή η υπηρεσία εισπράξεως των δημοσίων εσόδων και τον χρεώνει- έχουμε την άποψη ότι θα πρέπει να προηγηθεί νομοθετική συμπληρωματική ρύθμιση σε αυτά τα δύο σημεία και μετά να ακολουθήσει η ΚΥΑ που θα ρυθμίζει τις προϋποθέσεις.

Για ποιον λόγο, κύριε Πρόεδρε και κύριε Υπουργέ; Γιατί είναι ζήτημα χρημάτων του δημοσίου και δεν μπορεί μια απλή απόφαση, για την οποία δεν υπάρχει εξουσιοδότηση νόμου, να ρυθμίζει τέτοια θέματα, να καλύψει τον φτωχό οικογενειάρχη που θα προσφύγει στο δημόσιο για να ζητήσει τη βοήθειά του.

Γι’ αυτό τον λόγο υπέβαλα την επίκαιρη ερώτηση, για να τεθούν αυτά τα θέματα, κύριε Υπουργέ.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ, κύριε Καρρά.

Κύριε Υπουργέ, έχετε τον λόγο.

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Ο νόμος νομίζω ότι είναι σαφής: Για το 25% των νοικοκυριών που εκπληρούν κάποιους όρους το δημόσιο θα καλύπτει το μέρος της δόσης του δανείου το οποίο δεν μπορεί να εξυπηρετήσει ο δανειολήπτης. Αυτό έχει μία διαδικασία. Αφού προσδιοριστεί η τρέχουσα εμπορική αξία του ακινήτου και αναπροσαρμοστεί αντίστοιχα το ποσό, το οποίο θα εξυπηρετείται, έρχεται το δημόσιο να καλύπτει την πραγματική αδυναμία του δανειολήπτη να καλύπτει αυτό το ποσό.

Η απάντησή μου, λοιπόν, στο ερώτημά σας είναι ότι η ΚΥΑ θα ρυθμίσει αυτούς τους όρους και τις προϋποθέσεις καταβολής των δόσεων. Σε οποιαδήποτε περίπτωση που τίθεται θέμα παρερμηνείας, η απάντησή μου είναι σαφώς αρνητική. Το δημόσιο θα συμβάλλει σε αυτό και δεν θα υπάρχει καμμία άλλη απαίτηση προς οποιαδήποτε κατεύθυνση. Εάν η νομική θωράκιση χρειάζεται επιπρόσθετη νομοθετική ρύθμιση, ευχαρίστως να την κάνουμε.

Τώρα, σε σχέση με το δεύτερο ερώτημα, προφανώς σε περίπτωση καθυστέρησης του δημοσίου θα έχει προβλεφθεί ότι δεν θα υπάρχει πρόβλημα. Εντούτοις, αυτό το πρόβλημα δεν είναι μείζον.

Σε περίπτωση τώρα που ο ιδιώτης δεν αποπληρώνει το δικό του μερίδιο, η βούλησή μας είναι να βγάλουμε ένα κανονιστικό πλαίσιο, το οποίο δεν θα είναι τιμωρητικό, κυρίως θα έχει κοινωνικό χαρακτήρα, αλλά ταυτόχρονα θα προστατεύει μόνο από αυτούς οι οποίοι έχουν τη δυνατότητα και παρ’ όλα αυτά δεν πληρώνουν. Απέναντι σε αυτούς ο νόμος θα είναι προστατευτικός, δηλαδή δεν θα τους επιτρέπει να το κάνουν αυτό. Αντίθετα, θα διευκολύνει αυτούς που πραγματικά έχουν αδυναμία πληρωμής.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Καρρά, έχετε ξανά τον λόγο για τρία λεπτά.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Με κάλυψε κατά το μεγαλύτερο μέρος η απάντηση του Υπουργού. Θα ήθελα μόνο να επισημάνω το εξής: Για να μη μένουν αυτές οι αμφιβολίες, ας επιχειρήσετε τη νομοθετική ρύθμιση, για να μην οδηγήσουμε οικογένειες σε αβεβαιότητα, κύριε Υπουργέ, και θέλω να πω ότι και η πλευρά μας είμεθα πρόθυμοι να συνεισφέρουμε, αν μπορούμε να βοηθήσουμε, στη νομοθετική επίλυση και κατά τη συζήτηση.

Θα παρακαλέσω, όμως, την επίσπευση, για τον λόγο ότι 31 Δεκεμβρίου καλείσθε να έχετε εκδώσει την κανονιστική πράξη. Υπό την προϋπόθεση, λοιπόν, ότι έχουμε υπερβεί την προθεσμία και εκδοθεί η κανονιστική πράξη χωρίς να έχει λυθεί νομοθετικά το ζήτημα, το οποίο απαιτείται, θα μένει ένα καινούργιο κενό και θα υπάρχει αβεβαιότητα γι’ αυτούς τους ανθρώπους. Το, δε, δημόσιο δεν θα μπορεί, έστω και με την καλή θέληση, την οποία βλέπω ότι έχετε κι εσείς και η Κυβέρνηση, να ανταποκριθεί στις υποχρεώσεις. Τότε οι τράπεζες, οι οποίες δεν θα έχουν πάρει ούτε το ποσοστό τους από το δημόσιο -διότι πρέπει να καλυφθούν και τα δημοσιονομικά ζητήματα και τα των οικονομικών του δημοσίου και δημοσίου λογιστικού πάρα πολλά θέματα, κύριε Πρόεδρε, τα οποία εκκρεμούν και δεν αναφέρονται στον νόμο αυτόν, γιατί έχουμε παράλληλη εφαρμογή και του νόμου περί δημοσίου λογιστικού- θα μπορούν να στρέφονται κατά των δανειοληπτών. Να μη μείνουν σε αβεβαιότητα αυτές οι οικογένειες. Έχουν ταλαιπωρηθεί πάρα πολύ. Υπάρχουν συνάνθρωποί μας, οι οποίοι προσβλέπουν να σώσουν το σπίτι τους. Θέλουμε όλοι να βοηθήσουμε σε αυτό. Ας συνεισφέρουμε και ας βοηθήσουμε όλοι, κύριε Υπουργέ. Περιμένω να ακούσω με ικανοποίηση της επόμενες μέρες τη νομοθετική πρότασή σας και σας λέω ότι θα την υποστηρίξουμε όσο περισσότερο μπορούμε.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ.

Κύριε Σταθάκη, έχετε τον λόγο για τρία λεπτά.

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Συμμερίζομαι την άποψή σας, είμαστε στο ίδιο πνεύμα. Νομίζω πως ό,τι αναγκαίο επιβάλλεται θα έρθει άμεσα, για συμπλήρωση και αποσαφήνιση, προκειμένου να μην υπάρξει η παραμικρή παρερμηνεία ως προς τους σκοπούς και τα μέσα του συγκεκριμένου νόμου.

**ΠΡΟΕΔΡΕΥΩΝ (Δημήτριος Κρεμαστινός):** Σας ευχαριστώ πολύ.

Ολοκληρώθηκε η συζήτηση των επίκαιρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

Με τη συναίνεση του Σώματος και ώρα 19.45΄ λύεται η συνεδρίαση για την Τετάρτη 9 Δεκεμβρίου 2015 και ώρα 10.00΄, με αντικείμενο εργασιών του Σώματος νομοθετική εργασία, σύμφωνα με την ημερήσια διάταξη που έχει διανεμηθεί.

 **Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**